Katekistak: 'Guretzat, garrantzitsuena umeen esnaera da'

Hiru egunetan banatuta, maiatzaren 21ean, 27an eta 28an, guztira 98 umek egingo dute aurten jaunartzea Azkoitian. Urte osoan, katekesian 250 haur eta dozena bat bidelagun biltzen dira elkarrekin kristautasuna lantzeko.

Zenbat haurrek egingo dute aurten jaunartzea?

Guri ez zaizkigu zenbakiak axola; hau ez da ea zenbat ume ditugun, ez da lehiaketa bat. Guk gehienbat umeek eta haien gurasoek fede esperientzia bizitzea nahi dugu. Azkoitian, zorionez, ume asko etortzen da. Hala ere, guk nahiago dugu gutxiago izatea. Alegia, nahiago dugu benetan sinesmenagatik datozenak bakarrik etortzea, jaunartzeagatik datozenak etortzea baino. Jaunartzea oso garrantzitsua da kristauontzat, kristau elkartean sartzeko pausoa ematen baitugu geure erabakiz. Jaunartzea edozein adinetan egin daiteke. Guretzat, garrantzitsuena umeen esnaera da. Oso kuriosoa da; izan ere, umeen esnaerarekin batera, gurasook lozorroan genuen sinesmena astintzen dugu, eta geuregan zerbait pizten da berriro. Saioak oso garrantzitsuak dira gurasoentzat. Pena da guraso batzuk ia inoiz ez etortzea, azken finean saio horietan gurasoak asko aberasten baitira. Gainera, euren umeen bidelagun paregabeak bihurtzen dira, eta euren fede esperientzia sakontzen dute.

Nola ikusten duzue kristautasuna herriko gazteen artean?

Herrian ez da ari kristautasuna desagertzen; aldatzen ari da, beste behar batzuk daudelako. Orain bertan, gehiago ari gara jabetzen bizitza espiritualaren edo barne bizitzaren beharraz, eta behar horietara egokitzeko prozedurak aldatzen ari gara.

Zenbat talde dituzue katekesian?

Talde bat baino gehiago ditugu. Hasteko, esnaera bat sustatzeko asmoz, haur katekesia dugu –LHko 1., 2. eta 3. mailako haurrak–, eta ondoren gaztetxoen katekesia eta sendotza taldea. Talde horiek guztiek gauza bat dute helburu: haur, gazte eta helduen fedearen esnaera eta sendotzea, beti baitago zerbait ikasteko.

Haur katekesian hiru maila ditugu; guztira, 250 haurretik gora. Gaur egun, Elizak bizi duen eraso une honetan, Azkoitian dauden zenbakiak oso onak dira, baina zenbakiek ez digute balio. Guri axola zaiguna da haur horiek Jesusen berri izatea, hark esandakoak entzutea, guk orain landatzen dugun haziak fruitua eman dezan ondoren, beraien heldu bizitzan. Hilean behin biltzen dira lehenengo bi mailak, eta 3. maila, berriz, hilean bitan. Oso gutxi iruditzen zaigu, baina gaur egun ez da erraza elkartzea, umeek mila ekintza dituzte eta.

Honela banatuak ditugu zereginak: lehenengo mailan, “Esnatu” izenburupean, haurren fede esperientziarako esnaera lantzen dugu; bigarren mailan, “Etorri eta ikusi” lelopean, Jesusi buruz aritzen gara; eta azkenik, hirugarren mailan, “Jarraitu nirekin” lelopean, Eliza eta sakramentuak lantzen ditugu.

Azpimarratzekoa da umeak oso gustura etortzen direla. Gainera, oso aberasgarria da haientzat; izan ere, lagun berriak egiten dituzte, bi ikastetxeak nahasian daudelako.

Noiz izango dira aurtengo jaunartzeak?

Aurten hiru jaunartze egun egongo dira: maiatzaren 21a, 27a eta 28a. Guztira, 98 umek egingo dute. Aurten, gainera, aurrenekoz larunbatean egingo dira jaunartzeak: maiatzaren 27an, 19:00etako mezan, bost umek jaunartzea egingo dute.

Azkoitian abituarekin egiten da jaunartzea. Zer deritzozue horri?

Egun horretan umeek ematen duten pausoa da garrantzitsuena, barrutik daramaten sentipena, kristau elkarteko mahaiko kide izango direla. Bizitzako beste prozesuetan gertatzen de moduan, sinboloz betetako unea, sinbolorik garrantzitsuena, Jesusen mahaiko kide egiten direla da; jantzi zuria beste sinbolo da. Azkoitian modu horretan egiten da, eta egoki ikusten dugu, guztiak antzera joaten baitira.

Nolakoa izaten da jaunartzeko prestaketa?

Haurrak jaunartze aurreko larunbatean etortzen dira. Hiru orduko elkarbizitza izaten dute; ospakizuna nola joango den azaltzen diegu, eta jaunartzearen benetako zentzua transmititzen saiatzen gara.

Zergatik hasi zineten talde horretan haurrekin lanean?

Katekista bakoitzak bere istorioa du atzean, eta arrazoi desberdinengatik gaude bertan. 3. mailan hamasei gara, eta hamasei istorio desberdin ditugu.

Boluntario gehiago behar al dituzue?

Boluntarioak beti behar dira. Atzetik lan handia dago parrokiaren barruan; ikusten ez den lan handia, besteei laguntzeko lan handia dago. Animatu nahi dugu jendea parte hartzera.

Trebakuntzarik jaso al duzue bidelagunok?

Gu ez gara teologoak, ezta eliz jakintsuak ere. Guk, gure esperientziatik eta bihotzetik, eguneroko bizitzan nola jokatu behar duten azaltzen diegu. Erretoreak materiala eta azalpenak ematen dizkigu, ondoren guk haurrei modu egoki batean gaia azaltzeko. Hau ez da comecocos bat, batzuek uste duten moduan; ez da lehen ematen zen doktrina. Fede esperientzia transmititzen eta sentitu eta bizi izan duguna helarazten saiatzen gara.

Jaunartzea egiten dutenek sendotza egiten al dute gaur egun?

Aurten sendotzako taldea dugu, eta 4 pertsonak osatzen dute.

Gaur egungo familietan fedea gutxitzen ari dela uste al duzue?

Fedea badago, eta sinestearen beharra ere gero eta gehiago nabari dugu kantzelera etortzen diren gurasoen artean. Gure saioetan, batzuetan, tertuliak izaten ditugu, eta gurasoek seme-alabentzat balio batzuk nahi dituztela esaten digute: umeak pertsona onak izatea nahi dute, eta, horretarako, beren umeen kristau heziketako bidelagun izan nahi dute.

Baina Elizak gizartean daukan irudi txarrak kalte egiten digu, batzuk oraindik ez direlako ausartzen horri aurre egitera eta beren sinesmena lasai aldarrikatzera. Orain modan dago gauzei beste era batera deitzea, baina, azken finean, gauza bera egitea da: une bat hartzea norberaren gogoetarako, hau da, geure barrura sartzeko eta aztertzeko benetan zertan ari garen eta zer nahi dugun. Gurasoek hori asko eskertzen dute; haientzat, kantzeleko saioa gauzei beste era batera begiratzeko unea da.

Etxean otoitz egitera animatzen al dituzue gaztetxoak?

Fedea norberarena da, eta gu esnaera horren zati bat gara. Haien bidelagunik onenak etxekoak dira; gurasoek beren eguneroko bizitzan lagunduko diete. Fede esperientzia hori da, esperientzia bat. Beraiek bizi behar dute hori, eta euren bizipenek sendotu eta handituko diete fedea.

Saio guztietan animatzen ditugu gurasoak haurrekin otoitz egitera, eta, noski, gomendioak ere ematen dizkiegu. Aurten, saioak otoitz eta isilune batekin hasi ditugu.

Haurrei otoitzerako jarrera egokia izateko urratsei jarraitzen saiatzen gara. Saio bakoitzaren hasieran isilunea egiten dugu kandelarekin, sinbolo moduan, norbera baretzeko, arnasa lasai hartuz eta non gauden kokatu ahal izateko.


ZIENTZIALARI: Ariketa fisikoa argaltzeko pilula ote da?

Urte sasoi batzuetan —urte berriarekin batera edo laster uda datorrela eta—, ohikoa izaten da nork bere buruari hobeto egoteko eta sentitzeko proposamenak egitea. Zerrenda horretan argaltzearena maizenik agertzen direnetako bat da, noski. Jon Irazusta fisiologoarekin izan dugun elkarrizketa honetan ariketa fisikoak gure osasunean daukan eragin zuzena aztertuko dugu eta, horrezaz gainera, azken ikerkuntzek gai honetaz diotena aipatuko dugu gaingiroki. Eta hasierako galderari ere erantzungo dio, hots, ea ariketa fisikoa argaltzeko pilula egokia den. (Argazkia: Fort George G. Meade Public Affairs Office).

https://bilbohiria.com/docs2/2016/zientzialari/160512_z23_ariketa_fisikoa_argaltzeko_pilula_ote_da_jon_irazusta.mp3

Deskargatu hemen.


Konfinamenduaren erdian, absurdoaz, Ines Garcia

Ines Garciak 'Buffalo' filma, 'Tú me has matado' komikia, 'Paplu (love that moves the sun)' kanta, 'La huída del tiempo' liburua eta 'La montaña sagrada' filma ekarri dizkigu.

Absurdoa. Zentzugabekeria. Horixe da Ines Garciak konfinamendu egora honetan 'Baipasa' saioan osatu duen "Whatever" tarterako aukeratu duen gaia. Vincent Galloren Buffalo 66 filma, David Sánchezen "Tu me has matado" komikia, Vesselen "Paplu (love that moves the sun)" kanta eta disko horen azala, Remedio Varo artistak egindakoa, Hugo Ballen La huída del tiempo liburua eta Alejandro Jodorowskiren La montaña sagrada filma ekarri dizkigu.


Lana aurkitzen laguntzen duten gaitasunei eta eraikuntzako lan-arriskuen prebentzioari buruzko ikastaroak

Caja Vital Kutxa Fundazioak finantzatuko ditu, Aiarako Eskualdearen bitartez, ekaina eta uztailean ReforAmurrio Enpresaldean egingo diren ekintza hauek. Lan bat aurkitzeko gaitasunei buruzko ikastaroak Okupatu izena du, eta ekainaren 13tik 16ra egingo da, 09:00etatik a13:00etara. Programa aurkezteko bilera bat egongo da interesa duten guztientzat, ekainaren 9an, 10:00etatik 11:00etara. Okupatun, lan bat lortzeko oinarrizkoak diren zeharkako gaitasunak landuko dira. Krisi ekonomikoa dela eta, gora egin du langabeziak, eta, ondorioz, baita lana bilatzeko lehiak ere. Enplegu bakoitzerako ezagutza eta gaitasun jakin batzuk eskatzen dira, eta horiek prestakuntza eta esperientziaren bitartez lor daitezke. Alabaina, enpresek gero eta garrantzi handiagoa ematen diete hautagaien zeharkako gaitasunei; esaterako, nork bere burua ondo ezagutzeari, nork bere burua motibatzeko gaitasunari, erantzukizunari, espektatiben kudeaketari, aldaketen aurrean zer egin jakiteko gaitasunari, erabakiak hartzeko gaitasunari… Lan bila aritzea ohikoa da langileen bizitzan, baina zer egin behar dugu lana bilatzeko? Okupatun udalerriko herritarrei helburuak finkatzen eta horretarako plangintza egiten laguntzen zaie, benetan lana lortzeko aukera izan dezaten. Beste alde batetik, datuen arabera, aurreikusi da eraikuntzaren sektorean lana sortuko dela, baina sektore horretan lan egiteko gutxieneko prestakuntza behar da Lan Arriskuen Prebentzioan. Horretarako, Lan Arriskuen Prebentzioari buruzko oinarrizko ikastaro bat emango da ReforAmurrio Enpresaldean. Ikastaroaren zati bat aurrez aurrekoa izango da, eta denera 60 ordu izango ditu. Aurrez aurreko eskolak ekainaren 13tik 17ra izango dira, 09:00etatik 13.00etara, eta, horrez gain, 40 orduko online saioak egin beharko dira, uztailaren 15era arte. Ikastaro honen helburua da eraikuntzaren sektoreko arriskuak kontrolatzeko prebentzio-teknikak ezagutzea, lan-arriskuak oro har nola kudeatzen diren ulertzea, arriskurik handienak zein diren jakitea, maizago gerta daitezkeen larrialdi-egoerak identifikatzea eta laneko segurtasunarekin eta osasunarekin lotutako erakunde publikoak eta pribatuak ezagutzea. Bi prestakuntza-ikastaroak Amurrio eta Laudio udalerrietan emango dira. Gainera, Fundazioak eta Aiarako Eskualdeak sinatutako hitzarmena dela eta, irailetik aurrera ekintzaileentzako prestakuntza-pilulak emango dira. Prestakuntza-ekintza horietakoren batean izena eman nahi izanez gero, jarri harremanetan Amurrio Bidean-ekin 945891721 telefono-zenbakira deituta edo empresa@amurriobidean.org helbidera idatzita.


Trebiñuri buruzko erreferenduma eskatu du Arabak

GASTEIZ. Trebiñuko eta Argantzungo udalerriak Arabara batzeko modua ekarriko duen lege organiko bat onartzeko eta afera horri buruzko erreferendum lotesle bat antolatzeko eskatu zioten atzo Arabako Batzar Nagusiek Espainiako Kongresuari. EAJk, EH Bilduk, PSEk, Ahal Dugu-k eta Irabazik babestutako testuan, gainera, Arabako Diputazioari eskatu diote babes juridikoa eskain diezaiela bi udalerri horiei, «haien autonomia urra dezaketen balizko helegiteen aurka». PP izan da testuarekin bat egin ez duen alderdi bakarra, eta abstenitu egin da bozketan. Alicia Ruiz de Infante eledunak argitu du lege organikoaren bidea babesten dutela, baina ez erreferendumak edo «frustrazioa ekar dezaketen» beste bideak.


Kiropraktikaren inguruko hitzaldia egingo dute Barrenan

Quiro Alonso etxeak antolatuta, kiropraktikaren eta osasunaren inguruko hitzaldia egingo dute ostiralean. Muskuluen eta hezur egituren alterazioak eta horiek gorputzean duten eragina aztertzen ditu kiropraktikak. Medikuntzaren arlo horretan 10 urte daramatza lanean Juan Alonsok, eta berak gidatuko du saioa. Barrena Kultur Etxean izango da, 19:00etan.


Joserra Senperena: “Melodia izango da protagonista uneoro”

(Argazkia: Estitxu Zabala)

«Sen berezia du; seguruenik, musikaren aldera duen jakin-min amaiezina izango da horren iturburua». Joserra Senperenak (Loiola, 1965) hitz ederrak jaso ditu azken aldian; azkenak, Donostia Kulturako agendan irakur daitezkeen horiek, gaur eskainiko duen kontzertuaren harira.

Hain zuzen ere, loiolatarraren emanaldia 20:00etan izango da, Viktoria Eugenia Antzokiko Klub Aretoan, 9 ganbera pieza leloarekin. Horixe da bere azken diskoaren izenburua, hain justu. Elkar disketxeko Anjel Valdesek ere goraipatu du pianistaren lana: «Gizartea mugitu eta itxaropena emateko gaitasuna du». Azken batean, Valdesen hitzetan, hainbat musika estilo bereganatzen ditu Senperenak: «Harrigarria da nola bere talentua hain leku eta modu desberdinetan erakusten duen. Rafa Berrio zein Bide Ertzean taldearekin aritu da, eta azkenean guztiek komunean dutena musikaren lengoaia da».

Diskoa bihotzetik egin nahi zuela esan zuen musikariak lanaren aurkezpenean, joan den apirilean. Kontzertuaren atarian ere askatasun hori aldarrikatu du Senperenak: «Abestiak estilo libre batean idatzi nituen. Egitura, armonia eta erritmoa libreak dira». Hala, berak dio estiloen artean ez duela hesirik ikusi, eta aurreiritzirik gabeko lengoaia erabiltzen saiatu dela: «Melodia izango da protagonista uneoro». Edonola, pop eta euskal folk ukituak nabarituko direla azaldu du Senperenak.

Diskoaren izenburuak dioen moduan, bederatzi ganbera abestik osatzen dute lana, eta, abesti horietaz gain, aurreko diskoko bost abesti ere eskainiko dituzte kontzertuan.

Akordeoiaren ordez, berriz, txeloa erabiliko dute. Guztira, ordubete iraungo du kontzertuak, eta 10 eurotan daude salgai sarrerak. Diskoa osatu zuen musikariekin igoko da eszenatokira: Xabier Gil (biolina), Elena Escalza (txeloa), Jose Miguel Chirivella (klarinetea), Salvador Tudela (tronpa), Francesca R. di Nicola (harpa) eta Karlos Aranzegi (perkusioa).

Hogei urte

Hogei urte pasa dira Senperena pop-rock taldeentzat orkestrarako moldaketak idazten hasi eta orkestra klasikoaren sonoritatean interesa piztu zitzaion garaietatik. Orduz geroztik, bere izenean zazpi disko sinatu eta sei bat film eta hainbat dokumental eta antzezlanetarako konposatu du musika. Hori bai, po-rock musika ez du inoiz bistatik galdu. Talde ezagun askorekin orkestrak grabatu ditu: 21 Japonesas, Duncan Dhu, La Buena Vida, Bide Ertzean, Rafael Berrio eta Fito y los Fitipaldi, besteak beste.

Zinemari dagokionez, Senperenak aurreratu duenez, beste urrats bat egin du aurrera loiolatarrak: Koldo Almandoz zinemagile donostiarrak 9 ganbera pieza diskoko abestiak aukeratu ditu bere film berrirako: Sipo Phantasma. Gainera, pianista berari enkargatu dio Kalebegiak proiekturako osatu duen Narciso film laburrerako musika ere.


[Argazki galeria] Betti Gotti: “Bazkariaren balorazio oso positiboa egiten dugu”

Bazkariko partaideak, Ficobara bidean kalejiran

Larunbatean egin zuten Ficoban sanmartzialetako herri bazkaria. Betti Gotti Euskara Kultur Elkarteak antolatuta, 1.600 lagun elkartu ziren erakustazokan. Baina jaia otordua baino askoz gehiago izan zen, eta gainera gertatutako guztiarekin ados, pozik dago Betti Gotti: “Bazkariaren balorazio oso positiboa egiten dugu”.

Adierazpenak Iñaki Goikoetxeak egin ditu, elkarteko kideak. Bazkariaren azken zertzeladak kudeatzen ari dira egunotan, ordainketak eta bestelakoak ixten. Baina ondo egindako lanaren zapore gozoarekin. Hala, Goikoetxeak adierazi duenez, bazkariaren aurretiko kuadrillen olinpiaden finalean gustura egon ziren parte hartzaileak nahiz ikusleak. Parte hartzaile batek istripua izan, eta finala eten beharrean aurkitu ziren, baina sariak emateko soluzioa proposatu du Betti Gottik: “talde irabazle bat egon ordez, finalean zeuden lau taldeekin egun pasa edo afari bat antolatu nahi genuke, sarian denen artean elkarbanatzeko.

Olinpiaden ondoren, jaiaren apoteosia iritsi zen. Bazkarirako txartelak erosita zituzten 1.600 lagunek kalejira egin zuten Urdanibiatik Ficobara, “inoiz baino jende gehiago elkartu zen. Ordubete baino gehiago behar izan genuen Urdanibiatik Ficobaraino iristeko”. Bazkarian dena behar bezala joan eta gero, ondorenean festa lehertu egin zen, Ficobako ateak ireki zituztelako musika saioetarako, eta bertan 2.500-3.000 ikusle izan zirela zehaztu dute. Kamiseta eta logotipo lehiaketako sariak ere banatu zituzten bertan.

Ficobak musika saioak bukatuta, berriz ere kalejiran itzuli ziren partaideak Alde Zaharrerantz, sorpresa batekin, gainera: bazkarian izandakoek txosnetan baliatzeko euro bateko deskontua zuen txartela jaso zuten. Festa biribila izan zen, hortaz.

[nggallery id=53]


Begiraleentzat eta erretzeari uzteko ikastaroak jarriko dituzte martxan

Begiraleentzat batetik, eta, bestetik, erretzeari utzi gura dutenentzat, egitasmo bana eratu du Durangaldeko Mankomunitateko drogamenpekotasun sailak. Begiraleentzako ikastaroa abenduaren 12, 13, 19 eta 20an izango da. Erretzeari uztekoa, urte berriarekin batera (abenduan, informaziorako saioa izango da).

Arlo guztietako begiraleei zuzendutako ikastaroa da antolatutakoa, edo gazteekin kontaktuak diharduen guztiari. Begiraleen bidez gazteak eurak heztea da-eta helburua, diotenez: Arazoak konpontzea eta erabakiak hartzea. Horixe gaia.

Erretzeari utzi gura al diozu? izenburupean, erretzeari uzteko ikastaroan, horrek dakarren onuraz jardungo da. Erretzaileak parte hartzera animatu dituzte emaitzak onak direla nabarmenduz. Azken urtebian bost ikastaro eratu direla gogoratu dute. “Hirutik batek erretzeari uztea lortzen du”, arduradunek azaldu dutenez: “azken lau urtean 100 bat lagunek utzi die erretzeari gurekin. Garrantzitsuena ikastaroa amaitzea da”.

Drogamenpekotasun sailetik azaldu dutenez, “kontua ez da kriminalizatzea. Nabarmendu gura duguna da zer irabazi genezaken erretzeari utziz gero”. Metodologia hiru zatitan banatzen da: farmakologikoa, psikologikoa eta talde-terapia. Erretzeari uztea “benetan zaila” dela gogoratu dute: “droga sozial baten zaletasun larria da. eta motibazioa oso garrantzitsua da”. Taldeak osatuz gero mankomunitateko herri guztietan emango da. Informazioa: 94 620 05 20


Aldapa eta eskailerak saihesteko lau igogailu jarri nahi dituzte Bolun

Bolu auzoan dauden irisgarritasun arazoei irtenbidea emateko lau igogailu jartzeko asmoa du Udalak. Dagoeneko irisgarritasun azterketa eginda dago eta baita proiektua ere –Bergarako Zetabi Arkitektura Bulegoak egin ditu–. Lanon aurrekontua 1.166.006 eurokoa da eta Udalaren asmoa da Espainiako Gobernuak aurreikusitako krisiari aurre egiteko fondotik iritsiko den dirulaguntzarekin aurre egitea gastu horri.

Irisgarritasun azterketa

Zetabi Arkitektura Bulegoak egindako irisgarritasun azterketaren barruan, Bolu auzoko –Koldo Eleizalde, Bolu, Aranerreka eta Iraburu kaleak– atari bakoitzaren irisgarritasuna aztertu dute eta atariotara iristeko zailtasuna hiru mailatan banatu dute, bertara iristeko dagoen maldaren eta maila kopuruaren arabera: baxua (%8ko malda eta 10 maila, gehienez), ertaina (%10eko malda eta 30 maila, gehienez) eta altua (%10eko malda eta 30 eskailera, gehienez).

Gaur egun Bolun daude 82 atari eta 601 etxebizitza eta atariotara iristeko zailtasuna kontuan hartuz gero, honela banatzen ditu azterketak: zailtasun baxua dute 31 atarik (222 etxebizitza); ertaina, 40 atarik (278 etxebizitza) eta altua, 18 atarik (101 etxebizitza).

Aurreikusten diren igogailu publikoak jarriz gero, nabarmen jaitsiko litzateke gora eta behera zailtasuna: baxua izango lukete 67 atarik, ertaina 20k eta altua bik baino ez.

Bizi kalitatea hobetu

Lau igogailu aurreikusten dira auzoan barrena eta igogailuok modu estrategikoan kokatuko lirateke, auzoko kaleak bata bestearekin lotuz. Izan ere, proiektuak garrantzi handia eman dio ahalik eta auzotar gehienen irisgarritasuna bermatzeari. Azken batean, proiektuaren helburua Boluko auzotarren bizi kalitatea hobetzea delako.

Bestalde, igogailuen aukerari egokiena iritzi diote batetik, auzotar kopuru handienari zerbitzu emateko aukera eskaintzen dutelako. Bestetik, oztopo arkitektonikoak kentzen ibili beharrik ere ez dagoelako, ibilbideak murrizteko.

Igogailuak kokatzeko orduan irizpide urbanistiko-paisajistikoak ere hartu dituzte kontuan. Hain justu, gaur egungo eustorma eta topografiarekin ahalik eta emaitzarik bateratuena lortu nahi izan dute. Bestetik, igogailuen alboan eskailera publikoak izateari ere garrantzia eman diote, oinezkoek hainbat ibilbide aukera izan ditzaten.

Lau igogailu

Lau igogailuak honako lekuetan aurreikusten ditu proiektuak: lehenengoa, Santa Ana parkean (A); bigarrena, errepide nagusitik Koldo Eleizalde kalera igotzeko eskaileraren alboan (B); hirugarrena, Koldo Eleizalde kalea eta Iraburu kaleen artean (C), eta laugarrena, pilotalekua eta Bolu kalearen goiko aldearen artean (D). t

Igogailuok eraikitzeko lanak aldi berean egiteko egon daitezkeen arazoak kontuan hartuta, lau fasetan eraikiko lirateke, zailtasun altuena duten etxeetatik hasita, hain justu: C igogailua, B igogailua, A igogailua eta D igogailua, hurrenez hurren.


Ampo Ordiziak Les Abelles talde valentziarra hartuko du Altamira zelaian

Gabonetako etenaldiaren ondoren, goren mailako errugbia Altamirara itzuliko da igandean, 12:00etan, Ampo Ordizia eta Les Abelles valentziarren arteko lehiarekin. Ordiziarrak sailkapeneko bosgarren postuan daude 19 punturekin eta Les Abelles taldea berriz, zazpigarren postuan dago, U.E. Santboiana eta C.R. Cisneros taldeekin berdinduta 10 punturekin.Momentu honetan titulua lortzeko borrokatuko diren taldeen eta jaitsiera saihesteko borrokatuko den seikotearen artean 8 puntuko aldea dago. Asteburuko jardunaldiak egoera hori erabat argituko du, bi taldetxoen etorkizuna finkatuz. Horrexegatik jokoan dauden puntuak benetan garrantzitsuak dira, jaitsiera postuetatik urrun egoteko. Gauzak horrela, Iñigo Marotisen mutilak, garaipenaren bila aterako dira zelaira.


Berritu egin dute udal aldizkaria herritarrei lekua eskaintzeko

Gaur dabiltza banatzen etxez etxe 'Arratabe' udal aldizkariaren urteko lehen zenbakia, eta berrituta dator. Herritarrei lekua egite aldera, 'Herritarrak galdezka' tartea sartu dute.

Asteon, Arteman komunikazio enpresako kide Gorka Etxabek eta Inaxio Garro alkateak jakinarazi dute aldaketok batez ere aldizkariaren edukiari eragin diotela. Hala, Hamaika zeresan atala kendu egin dute eta horren ordez Herritarrak galdezka sartu; baita leku handiagoa egin ere albisteei.

Tarte berriak hiru galderaren erantzunendako tokia izango du eta galderok herritarrek egingo dizkiote Udalari, udal eraikinetan eskura jarriko dituzten txartel bidez –udaletxea, Arkupe, Zainduz eta euskaltegia– edo Udalaren webgunea erabilita. Galdera egileek identifikatu egin beharko dute, baina aldizkarian agertu gura ez badute anonimotasuna errespetatuko diete. Lehentasuna izango dute gaurkotasuna duten gaiek, eta Udalarekin zerikusia dutenak bakarrik erantzungo dituzte; hau da, Jaurlaritzaren eta Aldundiaren eskumenekorik ez. Eta Garrok jakinarazi zuen galdera egindako hizkuntzan erantzungo dutela Udal ordezkariek.


Bukatu da Urnietako eta Irungo IAT zentroetako langileen greba

Eguerdian hasitako bilera akordiorako oinarriarekin bukatu da iluntzean, eta astelehenean lanera doaz beharginakBederatzi hilabeteko grebaren ostean, «itun egokia» sinatzea lortu dute beharginek

«Langileengatik sentitzen dut ilusioa». Ketxus San Emeterio TUV Rheinland enpresako langile batzordeko presidenteak ezin zuen ezkutatu ilusioa atzo iluntzean, Donostiako Precon izandako bileraren ostean. TUV Rheinlanden zuzendaritzak, Urnieta eta Irungo IAT zentroak kudeatzen dituen enpresako zuzendaritzak akordiorako oinarria sinatu zuen batzordearekin bederatzi hilabeteko grebaren ostean.

Akordioa hurbil zegoen azken egunetan, baina langileentzat oztopo zen erabiltzaileei prezioak igotzeko zuzendaritzak mahai gainean jarritako aukera. Azkenean, enpresak uko egin dio neurri horri, eta atzo bertan akordiorako oinarria berretsi zuen langileen batzarrak Donostiako ELAren egoitzan. Gaur oinarri hori berresteko bilera dute bi aldeek berriro Precon. Itun berria sinatuko dute ezusterik ez bada, eta greba astelehenean amaituko da.

Astelehenetik aurrera, atzean geratu dira Gipuzkoako milaka gidari askori eragindako kalteak. Urnietako zentroa zerbitzua ematen hasiko da; Irungoa ez da sekula itxi, baina erdizka aritu da, langile gutxirekin. Orain, gaitasun osoa berreskuratuko du.

Langile batzordeak enpresa hitzarmen berriaren inguruko xehetasunak emango ditu gaur arratsaldean prentsaren aurrean, baina, San Emeteriok BERRIA-ri aurreratu dioenez, «lan erreformaren alderik kaltegarriena» akordiotik kanpo utzi dute; besteak beste, mugagabeko ultraaktibitatea sinatu du enpresak. «Itun egokia da».

Erabiltzaileen tarifen auzia

Aurreko astean jada oso hurbil zeuden aldeak. «Puntu bakarra» geratzen zen konpontzeko, ELAko ordezkariak azaldu zuenez. Desadostasun hori konpontzeak, hala ere, bazuen bere zailtasuna, enpresaren eta langileen esku ez ezik, neurri batean Eusko Jaurlaritzaren esku ere bai baitzegoen. 2012., 2013. eta 2014. urteei buruzko soldatetan akordioa lortu ondoren, 2015. eta 2016. urteetan kateatuta zeuden. Langileak prest zeuden soldata izozteko, baina, jarduera maila handi bat izanez gero, KPIa adina igotzeko aukera nahi zuten, eta lortu dute. TUV Rheinlandek baldintza bat jarri zuen horretarako, ordea: Jaurlaritzak tarifen igoera bat onartzea. Hau da, beren ibilgailuak aztertzera eramaten dituztenek gehiago ordaintzea zerbitzuaren truke. Hori izan zen atzo gainditu beharreko azken puntua, eta, enpresak atzera egin eta gero, akordiorako bidea zabaldu zen.

Aspaldiko lan gatazka

Irungo eta Urnietako IAT zentroetako langileen lan gatazka aspaldikoa da. 2009an sei hilabetez egin zuten greba langileek, 2010ean %12ko soldata igoera sinatu zen arte. Akordio hori 2011ko abenduan iraungi zen, eta ostean lanuzteak hasi ziren 2012ko otsail aldera. Iazko ekainaren 15ean greba mugagabeari ekin zioten, eta hilabete ugari joan ziren akordiorik gabe.

2010eko akordioa berritzea eskaini zuen enpresak aurrena, baina langile guztiak ingeniaritza itunean sartuta, hots, administrazioko ituna baztertuta —langile batzuek administraziotik zetozenez, estatus horri eutsi baitzioten bere garaian—. Beste aldaketa bat ere egin nahi zuen zuzendaritzak, eta garrantzitsua, sindikatuen ustez, ituna urratzeko erreformak ematen dien eskubidearekin baitzuen lotura. Horrelako kasuetan derrigorrezko arbitratzea egotea nahi zuen, baina urraketa egin ahal izatea, finean.

Zuzendaritzaren bigarren proposamena izan zen 2010eko akordioa den bezala sinatzea berriro, baina soldatak «erreferentziazko itunen arabera» erabakitzea. Haiek berritzen diren edo ez diren unean uneko egoerara lotuta geratuko ziren soldatak, beraz. Ingeniaritzakoa, adibidez, bukatzear zegoen, proposamena egin zuenean. Edonola ere, desadostasun guztiak gainditzea lortu dute aldeek azkenean.


Aginaga, jaien zurrunbiloan murgildua gaurtik

Badatoz denboraldiko azken jaiak, Aginaga astebeteko parranda giroan murgilduko da gaurtik. Kontzertuak, txapelketak, jan edana, herri afaria, haur jolasak, dantzariak, oilasko biltzaileak...

Festak abiatzeko prest dute guztia Aginagan!

Aginagako San Praixkuak 2017

Irailak 29, ostirala: Gora Herria Eguna

18:00 Iazko jaietako argazki erakusketa.

18:30 Txupinazoa txanpainarekin.

Jarraian, preso ohien mural borratzea.

19:30 Patata tortilla lehiaketa.

Ondoren, tortilla afaria, lehiaketaren aitzakian.

21:30 XV. Gizonezkoen palazko pilota finala eta XV. Gizonezkoen eskuzko pilota finala.

Irailak 30, larunbata: Oilasko Biltzaileen Eguna

05:30 Oilasko biltzaileen gosaria, suziriak bezala abiatzeko.

06:00 Oilasko biltzaileen irteera.

11:30 Herriko haurrak eta animatzen direnak oilasko biltzaileekin batuko dira Mapilen.

14:30 Oilasko biltzaileen bazkaria Sekañan.

17:00 Haurren Molto Moto lasterketa, motorzaleena dirudiena garaile!

18:00 Haurrentzako karaokea: AgiñaBision.

19:00 Kantujira Usurbilgo lagunekin.

Bitartean, buruhandi bizi-biziak!

21:00 Herri afaria. Txartelak aurrez salgai Aitzagan eta Aginagako Arraten. Helduenak 25 eurotan, haurrenak 12 eurotan.

00:30 Txosnen irekiera.

01:00 Erromeria frontoian: Oharkabe.

04:00 Eliza Zaharrean: Seymar Dj.

Urriak 1, igandea: “Referendum de Independencia”

07:00 Baratxuri zopa jana Atarialde Elkartean.

09:00 Tiroplatoa.

12:30 Aginagako haur dantzari taldearen ikuskizuna.

17:00 Haurren pilota txapelketa herrikoia, frontoi txikian!

18:30 Orbeldi dantza taldearen eskutik, dantza ikuskizun zoragarria frontoian.

Ondoren, piper frijitu eta sagardo banaketa herriko plazan.

Urriak 4, asteazkena: San Praixku Eguna

11:00 Meza nagusiaren ondoren, jubilatuen hamaiketakoa eta bertsolariak Aginaga Sagardotegian.

18:00 Herritarren arteko herri kirolak, gazteak helduen kontra!

18:30 Sardina eta sagardo dastaketa musikaz alaituta.

Bitartean, XXXV. Topa Txapelketa herrikoia.

Urriak 6, ostirala: Umeen Eguna eta Gazteen Gaua

10:00 Jolasak frontoian.

13:00 Bazkari goxo-goxoa Eliza Zaharrean.

16:00-18:00 Tailerrak eta Puzgarriak frontoian Txatxilipurdikoekin.

Segidan, txokolate goxo-goxoa.

18:30-19:30 Disko festa, hasi ipurdiak mugitzen.

19:30 Apar festa plazan.

21:00 Gazte afaria Aginaga Sagardotegian.

00:00 Txosnen irekiera.

01:00 Kontzertuak Eliza Zaharrean: Rukula eta Eskean Kristö.

Ondoren, Karaokea.

Segituan, euria goitik behera.

Urriak 7, larunbata: Gaupasa Eguna

16:00 XXXVI. Mus Txapelketa Herrikoia Atarialde Elkartean (izen ematea, 15:30-16:00 artean).

17:00 Txosnen irekiera.

17:30 Kontzertuak Eliza Zaharrean: Kezka eta The Hastelen´s.

18:00 Gorriti.

19:30 Poteoa Elektro Txufla elektrotxarangarekin.

00:30 Kontzertuak frontoian: Odolaren Mintzoa eta Laket.

04:00 Eliza zaharrean Jotatxo DJ eta plazako karpan Balber DJ.

Berehala egunak argitu duela? Guri bost!

Antolatzailea: Aginagako Jai Batzordea.

Facebook: Aginagako Jaiak.

Antolatzaileen oharrak: Aginagako Jai Batzordea ez da arduratzen egun hauetan gerta daitezkeen istripuetaz. Usurbilgo Udalak babesturiko festak direnez, ardura zibilaren aseguru poliza ere Udalak bereganatzen du.


Presoen aldeko Mus Txapelketa jokatuko dute gaur 34 bikotek

Hernaniko euskal preso eta iheslariei laguntzeko Mus Txapelketa antolatu du Herrirak. 34 bikotek eman dute izena, eta gaur jokatuko dute, Kontrakantxan, 15:30etan. Izena eman nahi duenak gaur ere izango du aukera, txapelketa hasi aurretik, Garinen.


Surfa eta kultura bat, FederArte Euskalsurf festibalean

Arratsaldean abiatu zuten FederArte festibala, goizerako prestatutako ekitaldi guztiak bertan behera geratu baitziren. Itsas kiroldegi parean SUP inklusiboa egiteko aukera izan zen. 19:30ean jarraitu zuen festak: Tximista tabernan, herriko surflari eta bodyboardlarien ikus-entzunezkoen proiekzioa izan zen. Besteak beste, Imanol Yeregiren, Alex Urangaren eta Jon Lopezen bideoak ikusi zituzten bertaratutakoek.

Gauean musikak hartu zuen lekukoa. Deus ez eta Rural Zombies taldeen kontzertuak izan ziren Torreberriko aterpean, eta gaua luzatzeko, Dj Goiko, Dj Huegun eta Dj Urangaren emanaldiak izan ziren.

Argazki guztiak ikusteko, jo Baleike.eus-era.


Dibertsifikazioarekin, lanpostuak

“Guri negozio batean esaten badigute %20ko etekina lortuko dugula, baina lanposturik ez, hor ez gara sartuko. Alderantziz, inbertsio txikiarekin lanpostu asko sortuko dugula ikusten badugu, ba orduan bai”. Horrela deskribatu du euren jarduteko filosofia Jon Ander Arzallus Galparsorok, Gureak Taldeko Berrikuntza Zuzendariak eta Komunikazio Arduradunak.

Gureak desgaitasunak dituzten pertsonentzako eta merkatuan lana aurkitzeko zailtasunak dituztenentzako Gipuzkoako gizarteratze enpresa da. 1975ean sortu zen, aurretik Bergaran, Donostian eta beste hainbat tokitako tailer txikitan izandako esperientziek eta Atzegi desgaitasun intelektualak dituzten pertsonen familien elkarteak bultzatuta.

18 enpresak eta 2 fundaziok osatzen dute taldea eta denera 4.302 lagun aritzen dira, tailer industrialetan eta zerbitzu-enpresetan, batez ere. Taldeko enpresak S.A eta S.L.ak dira, ohiko enpresen eredu bera dute, baina kategoria berezi batekin: Enplegurako Zentro Bereziak dira. Legediak araututako bide bati esker, desgaitasunak dituzten pertsonentzako lanpostuak mantentzeagatik diru-laguntzak jasotzen dute; lanpostuen %70 baino gehiago desgaitasuna duten pertsonek bete behar dute. “Gu juridikoki enpresa normalak bagara ere, estatutuetan daukagun baldintzetako bat da etekinak ez direla banatzen, erreserbatara joan eta hurrengo urtean inbertitzeko erabiltzen dira. Horrek ekarri du krisiaren aurrean beste enpresa batzuen zorpetzerik ez izatea. Etxeko ekonomia batek bezala funtzionatzen dugu, aurreztu eta gero inbertitu, eta horrek finantzetan agoantatzeko aukera eman digu”, dio Arzallusek.

Enpresa askok erregulazio espedienteak eta kaleratzeak egin dituztenean, Gureak-en enplegua mantendu dute. 2010ean ikusi zuten krisia luzerako zetorrela. Hala, enpleguari eusteko neurriak hartu zituzten eta 2012an etekinak asko murriztu zituzten arren, lantaldeak bere horretan segitzea lortu zuten. 2013an 46 lagun gehiagori eman diote lana eta beste 120 birkolokatu egin dituzte.

Dena dela, merkatuaren exijentzia igo egin da eta Gureak-ek ere nozitu du hori. “Bezeroak ez digu erosten desgaitasuna dutenekin lan egiten dugulako, merkatuak betiko gakoetan funtzionatzen du: prezioa eta kalitatea”. Arzallusen hitzetan Gureak-era lan bila doan jendearen perfila kualifikazio gutxikoa da eta horrek sektore zehatz batzuetara mugatzen ditu, lorezaintza eta garbiketetara kasu: “Geroz eta zailago egiten zaigu zailtasun handiak dituztenei aukera ematea”.

Zein da irtenbidea? “Dibertsifikazio bila gabiltza gau eta egun. Dibertsifikazioak bi aurpegi ditu: laguntzen digu krisiari aurre egiten, eta bestalde, horren bidez aukera desberdin asko izaten ditugu pertsona bakoitzari gehien egokitzen zaion lanpostuak eskaintzeko”. Industria sektorean, zenbait teknologia erabilita, espezializazio handia lortu dute eta horri esker zerbitzu integralak eskaintzeko kapaz dira: I+G, logistika, erosketak… “Jadanik ez gara azpikontrata bat”, dio Berrikuntza Zuzendariak. Horrela lortu dute zailtasun handiak dituztenentzako lanari eustea.

Ekarpena ongizatean

2013an Gureak-ek 104 milioi euroko salmentak izan zituen eta 2,6 milioi euroko irabazia. Gipuzkoako ekonomiari egiten dion ekarpena, beraz, ez da txantxetakoa. Euren kalkuluen arabera, administrazio publikotik jasotzen duten euro bakoitzeko 2,56 euro sortzen dituzte, soldatak, zergak eta kantitate guztiak kontuan hartuta. Zailtasunak dituzten pertsonak okupaturik edukita ere dirua aurrezten du administrazioak, segur aski zerbitzu sozialen erabiltzaile lirateke bestela.

Baina sortutako ongizatearen bidez ere neurtu daiteke ekarpen hori: “Pertsona batek behar duena lana da. Lana duen momentutik bere bizitzari estruktura bat ematen dio, ohiturak eta giza erlazioak sortzen dira, lanpostua bihurtzen da euren bizitzako bizkarrezur. Gaixotasun mentalak dituzten pertsonak momentu honetan 700 dira Gureak-en. Halako pertsona batek kontratua galtzen badu, duen arriskurik handiena etxean geratzea da”. Familiei ere zeharka ongizatea ekartzen die desgaitasuna duen pertsonak lan egin ahal izateak, ez delako hain menpeko eta egoera beste lasaitasun batekin hartzen laguntzen dielako.

Asko dira, bestalde, Gureak-en lan egin ondotik enpresa “normaletara” jauzi egin duten lagunak. Taldean unitate berezi bat ari da arlo hori lantzen duela 15 urtez geroztik. Enpresaz enpresa aholkuak ematen dituzte, legediaren onurak esplikatu, prestakuntza eta laguntzailea eskaini… Dena den, gaur egungo egoera ekonomikoan halako pausoa ematea ez dela erraza onartu du Arzallusek eta lan asko udako ordezkapenak egiteko omen dira. Momentu honetan 200 lagun dira Gureak-en ekimenez Gipuzkoako enpresetan lanpostu egonkorra dutenak. Zenbait kalkuluren arabera, desgaitasuna duen biztanleriaren %60 ez da aktiboa, etxean geratzen da, eta lanik aurkitzen ez dutenen portzentajea 12 puntu altuagoa da, bataz bestekoarekin konparatuta. Hortaz, bistan da oraindik asko dagoela hobetzeko.

Desgaitasuna dutenen garapena lantzeko hainbat proiektu dituzte martxan. Ekonomia sozialeko beste antolaketa eredu batzuekin probatzeko asmotan ere badabiltza: “Negozio ideia bat gure enpresan lantzerik ez badago, saiatu gara desgaitasunak dituztenen artean kooperatiba txikiak sortzen. Orain arte apenas izan dugu emaitzarik, baina auto-enpleguko aktibitateak bai sustatu ditugu”. Dena den, Gureak moduko aterpe zabaletik irtetea kosta egiten zaio askori, Arzallusen esanetan.

Fakturazio milioiduna eta ehunka langileko enpresen taldea den arren, Gureak-ek PYME baten antza handiagoa du: “Egitura oso planoa da, guk ez daukagu multinazional batek duen hierarkia edo eskailerarik”. Horrek, Arzallusen ustez, baditu alde onak eta txarrak: erabakiak azkar hartzeko aukera ematen baitu, baina berrikuntzarako edo proiektu berriak martxan jartzeko jende gutxi daude: “Estruktura motzarekin eta presio dezenterekin egiten dugu lan. Baina hori konpentsatu egiten da, soldatez aparte, Gureak-en lan egiten duten profesionalek enpresaren misioa barruan daramatelako eta horrek plus bat ematen du”.


Hiru gazte identifikatu dituzte Arrasaten konfinamendu arauak hausteagatik

Gipuzkoa etorbidean auto bat geldiarazi eta barruan zeuden hiru gazteak identifikatu dituzte Udaltzainek gaur arratsaldean. Konfinamendu arauak apurtzeagatik bederatzi lagun identifikatu dituzte guztira gaurko egunean zehar Arrasaten.

Gaur arratsaldean Gipuzkoa etorbidean zehar ihesean zihoan auto bat geldiarazi eta barruan zeuden hiru gazteak identifikatu dituzte Udaltzainek. Ertzaintzatik jakinarazi dutenez, udaltzainek errefortzuak eskatu ostean gerturatu da bertara Ertzaintzaren patruila bat. Gazteak identifikatu eta gero, konfinamendu arauak ez errespetatzeagatik espedientea ireki eta Segurtasun Sailak zigorra ezartzeko zain geratuko direla jakinarazi dute. Era berean, guztira bederatzi lagun identifikatu dituzte gaurko egunean zehar Arrasaten konfinamendu arauak apurtzeagatik; goizean zehar gertatu dira arau-hauste horietako sei eta arratsaldean beste hiruak.

Kontrolak ugaritu dituzte

Alarma-egoeran ezarritako neurriak eta konfinamendua betetzen direla ziurtatzeko, kontrolak indartu ditu Ertzaintzak, baita udaltzainek ere. Atzokoan, Aste Santuko jai egunen hasierarekin batera, zehazki, 6.000 ibilgailu geldiarazi zituzten EAEn eta 2.000 pertsona inguru identifikatu zituzten, Estefania Beltran de Heredia sailburuak jakinarazi duenez. Azaldu duenez, "gutxi batzuk" dira murrizketak saihesten saiatu direnak eta hiri eta herrietako trafikoa % 67,5 eta % 73 murriztu dela jakinarazi du; ibilbide luzekoa % 62,7; mugaz gaindiko trafikoa, berriz, % 54 murriztu da.

Atzokoan, apirilak 8, 662 pertsona identifikatu zituzten Gipuzkoan Udaltzain eta Ertzainek; 2 lagun atxilotu eta 134 salaketa jarri zituzten. Konfinamendua ezarri zenetik, 20.348 lagun identifikatu dituzte Gipuzkoan, 51 atxilotu eta 3.980 salaketa jarri ditzute.


Oporrak Bakean programari buruzko bilera informatiboa egingo dute Ondarroan

Yaalah Ondarroako saharar herriaren aldeko elkarteak antolatuta, Oporrak Bakean programarari buruzko bilera informatiboa egingo dute eguenean [martxoak 14], 19:00etatik aurrera, Kofradia Zaharreko bigarren solairuan. Bilera herritar guztiei zabalik dagoela azpimarratu dute, eta bertara interesa eduki dezaketen guraso, familia edota norbanako guztiak gonbidatu dituzte.

Elkarteko kideek aurreratu dutenez, Orain bi familia ditut, bat Saharan eta bestea Euskal Herrian leloa duen Oporrak Bakean egitasmoa aurkeztuko dute jendaurrean. “Bertaratuei programari buruzko xehetasunak eman eta sortu daitezkeen zalantza eta kezka guztiak argitzen ahaleginduko gara”. Era berean, aurreko urteetan harrera familia izan direnen edo gaur egun direnen bizipenak elkarbanatzeko aukera ere egongo dela gaineratu dute. “Esperientzia hori bizi izan duten familien ahotsa ere entzun nahi dugu”.


Greba egunean zabaldu egin beharko dute ikastetxe eta haur eskolek

Etziko deitutako greba orokorrari begira, garraioan bete beharreko gutxieneko zerbitzuak handitu egin ditu Eusko Jaurlaritzak.


Dani Estrada eta Gorka Elustondo dira Azpeitian autografoak sinatuko dituzten Realeko jokalariak


Zakarrontziak moldatu dituzte Oieregin

Duela hilabete batzuk Txino ondoan dauden zakarrontziak moldatu zituzten eta oraingoan Erreparatzeko jauregi parean daudenei tokatu zaie. Berrikuntza lan hauek Mankomunitatearen eta Bertizaranako udaletxearen elkar lanaren ondorio izan dira. Irudian ikus daiteken bezala ederki antolatuta gelditu dira zakarrontziak.


Mobilizazioak abiatu dituzte Rothenberger-eko langileek

Urteko lehenengo seihilekoan enpresaren emaitzek txarrera egin dutela argudiatuta, langileen soldata %5 murriztea eta lanorduak gehitzea proposatu die zuzendaritzak

Mobilizazioak hasi dituzte Rothenberger taldeko langileek. Inposaketarik ez lemapean burutu dituzte enpresako komiteak deitutako kontzentrazioak.

Urteko lehenengo seihilekoan enpresaren emaitzek txarrera egin dutela argudiatuta, langileen soldata %5 murriztea eta lanorduak gehitzea proposatu die zuzendaritzak.

“Ez gaude prest horrenbeste kostata eskuratutako eskubideei uko egiteko”, diote langileek. Zuzendaritzak “akordio azkarra” lotu gura duela, baina lagilegoak “negoziazioa behar bezala egiteko irailerailera atzeratzea” eskatuko dutela adierazi dute.


Borja Gutierrez, Martin Etxegarai, Endika Lejarzegi eta Aimar Hidalgo espetxez aldatu dituzte

Borja Gutierrez Elordui "Bakerito" eta Martin Etxegarai Mendiguren Berangoko presoak zein Endika Lejarzegi Olabarrieta eta Aimar Hidalgo Lertxundi Algortako gatibuak kartzelaz aldetu dituzte. Uribe Kostako Amnistiaren Aldeko Mugimenduak Etengabe bitakoraren bidez zabaldu duenez, Gutierrez 2006ko abendutik zeukaten Fresneseko kartzelatik La Santeko espetxera eraman zuten joan zen astean eta oraingoz ez dago berri gehiagorik. Parisko La Sante espetxea Berangotik 925 kilometrora dago. Bestalde, Galdakaoko kale erasoak leporatu zizkieten epaiketa amaitu ostean, Martin Etxegarai, Endika Lejarzegi eta Aimar Hidalgo aurretik zeuden espetxeetara eraman dituzte berriro. Hurrenez hurren, Zuera, Monterroxo eta Soriara, alegia. Aipatu epaiketa ertzainek torturaren bidez lortutako autoinkulpazioetan oinarritzen zela behin eta berriro salatu zituzten akusatuek, senideek, Gurasoak erakundea eta Amnistiaren Aldeko Mugimenduak. Gainera, Saratxagaren kasuan erasoak gertatu zirenean espetxean zegoen.


“Indar okupatzaileak” Euskal Herritik joateko eskatu dute dozenaka herritarrek, Zarautzen

«Indar okupatzaileak» Euskal Herritik joan daitezen manifestazioa egin zuten larunbat arratsaldean Zarautzen, Alde Hemendik Herri Mugimenduak deituta. Dozenaka herritar bildu zen Alde hemendik lemapean.

Manifestazioko irudi bat (Amaia Ventas/Hitza)


Mozorroak trukatzeko aukera, gaurko azokan

Hileko bigarren larunbatarekin bigarren eskuko azoka egiten da Hernanin, eta otsailekoa gaur bertan egingo da.

Bigarren eskuko azoka egingo da gaurkoan, Urbieta kalean. Gaurko azoka berezia izango da, Inauterietarako mozorroak depositoan utzi eta saltzeko aukera egongo baita.

Mozorro edo osagarriak saltzeko aukera

Nahi duenak, ohi bezala, postua jartzeko aukera du, dakarkien edozer saldu ahal izateko. Baina hil honetako azoka berezia izango da, postua jarri gabe Inauteriekin zerikusia daukaten mozorro eta osagarriak saltzeko aukera ere izango baita. Horretarako, azoka hasi baino lehen depositoan utzi ahal izango dira saldu nahi diren gauzak, goizeko 09:00etatik 10:30etarako tartean, horretara bideratuko den postuan.

Ondoren, azoka bukatuta, 13:30etan berriro ere postu horretatik pasa beharko da, utzitako gauzak saldu badira, horri dagokion dirua eskuratzeko, eta saldu ez badira, berriro ere utzitakoa etxera eramateko.

Bigarren Eskuko Azoka berezi hau, Urbieta kalean egingo da, goizeko 10:30etatik, eguerdiko 13:30etara bitartean. Eta bertaratzeko deia luzatu dute.


Pello Zabalaren eguraldiaren iragarpena 2017/02/27


Larrialdi-egoera Vanuatun, 'Pam' zikloiak eragindako kalteengatik

Baldwin Lonsdale herrialdeko presidenteak ziurtatu egin du biztanleen gehiengoa etxerik gabe geratu dela. Gainera, ‘Pam’ek eraikin, ospitale eta eskola gehienak suntsitu ditu.

Vanuatuko Gobernuak larrialdi-egoera ezarri du ?Pam? zikloia igaro ondoren, eta erreskate taldeak herrialde txiki honetan sakabanatutako herri kaltetuetara sartzen saiatuko dira gaur, igandea.

5. mailako ekaitz horrek (Saffir-Simpson neurriko altuena) zortzi lagun hil ditu orain arte, baina espero dute 40 hildako baino gehiago, milaka kaltedun eta kalte handiak izatea espero dute. Gainera, Port Vila hiriburuko etxebizitzen % 80k kalte handiak izan dituzte.

Ralph Regenvanu lurralde ministroaren esanetan, larrialdi-egoera Shefa probintzian ezarri dute (Port Vila bertan dago), baina uste dute egoera bestelako eremuetara ere zabalduko dela, kalteen neurria ezagutzen denean.

?Ezin gara herrialdeko gainerako hiri eta herriekin harremanetan jarri. Beste lekuetan kalteak zenbaterainokoak diren zehaztu ahala, litekeena da larrialdi-egoera ere ezartzea?, esan du Regenvanuk ABC Australiako telebistan.

10.000 bat lagunek etxebizitza galdu dute Port Vilan eta, baieztatu gabeko zenbait informazioren arabera, 44 pertsona hil dira iparreko uharteetan, baina gizaldeko erakundeek gehiago izan litezkeela uste dute.

Gehienak, etxe gabe

Baldwin Lonsdale herrialdeko presidenteak ziurtatu egin du biztanleen gehiengoa etxerik gabe geratu dela.

Lonsdale Japonian zegoen zikloia igaro zenean eta, orain, laguntza eskatu dio nazioarteari herrialdeak duen krisiari aurre egiteko.

Presidentearen hitzetan, ?Pam?ek eraikin, ospitale eta eskola gehienak suntsitu ditu.

Erreskate-operazio handia

Erreskate-taldeek operazio handia abiatu dute Vanuatun, 'Pam' tifoiaren ondorioz Pazifikoko uharte horietan izandako kaltedun kopuru handiari lagundu ahal izateko. Gutxienez sei lagun hil dira, eta milaka errefuxiatu daude. Vanuaturekiko komunikazioak etenda daude.

Igande honetan Nazio Batuen Erakundeko hainbat adituk osatutako talde bat iritsiko da bertara, eta zikloiak eragindako kalteen inguruan hasierako txostena egingo du. 'Pam' tifoia 5. mailakoa izan da, eta 300 km/h-ko haize-ufadek eskualde osoak suntsitu dituzte.

Iturri ofizialek jakinarazi dutenez, Port Vila hiriburuko aireportuak itxita jarraitzen du, baina litekeena da datozen orduetan irekitzea giza-laguntza daraman hegazkinak hartzeko.

Zikloiaren ondorioz, milaka lagunek etxea galdu dute, eta hainbat zentroetara ebakuatu behar izan dituzte. Hurbileko irletan uholdeak izatearen beldur dira agintariak.

Aterperen eta janarien beharra

Hondamendi Nazionalak Kudeatzeko Bulegoko zuzendari Paolo Malatuk azaldu duenez, "aterpeak, janaria eta garbitzeko paketeak dira lehentasunak".

Orain arte sei hildako baieztatu dituzte, baina litekeena da hildako kopuruak gora egitea, erreskate-operazioak aurrera egin ahala,


410 ekitaldi baino gehiago antolatu ditu Udalak sanferminetarako

> Iruñeko Udalak programazioa aurkeztu du: "sanferminak anitzagoak, parte hartzaileagoak eta herrikoiagoak izanen dira".

>Programa paperean heldu den astelehenean izanen da eskuragarri.

>Egitarauak izanen dituen irudiak aurkeztu dituzte: Iruñeko txoko desberdinetako zoruetan oinak ageri dira.

"Herrikoiagoak, parte hartzaileagoak, anitzagoak izanen dira aurtengo sanferminak, herritik herriarentzat sortutako programa prestatu du aurten Iruñeko Udalak", hala nabarmendu du Kultura zinegotzi Maider Belokik. Iazkoarekin alderatuta %3,5 hazi da aurrekontua, gehiena, festan ariko diren langileei bideratua, hiri segurtasunaz arduratuko direnei eta zaborra biltzen ariko direnei: guztira 1,95 milioi euro izanen dira 410 ekitalditan banatuak.

Plazetan izaten diren ekitaldietan, guztietan, daude nobedadeak. Foruen plaza gazteei bideratutakoa izanen da eta musikak hartuko du protagonismoa; Konpainia plazan jazza; Gazteluko plazan dantzaldiak; Antoniuttin munduko musikak eta erritmoak; Gurutzeko plazan banden musika eta Sarasate pasealekuan jotak, bertsolariak eta dantzariak.

Askatasun plazan eta karlos hirugarrena etorbidean haurrentzako ekitaldiak areagotuko dituzte. Kale animazioa, antzezlanak, musika, kalejirak… izanen dira nagusi.

Egitaraua astelehenetik eskuragarri

Belokirekin batera Edmundo Irujo izan da agerraldian. Artworks enpresako kidea da eta aurtengo programa diseinatzeko ardura izan du. Kolorez betetakoa da. Sanferminak zer diren adierazteko aukera baliatu dute. Nola egiten da hori? Bada, Irujorentzat zaila da bertatik bertara sanferminak bizi ez dituenari kontatzea, baina, modu berezia aurkitu dute. Iruñeko txoko desberdinetako zoruak, lurrak irudikatu dituzte. Horietan, jendearen oinak agerian daude. Alkatearenak udaletxeko moketa gorriaren gainean, dantzariarenak Foruen plazako adokinean edo sanferminetako azken eguneko zapatila erabiliak ikus daitezke.

Guztira 14.000 ale argitaratuko dituzte, elebidunak. 63.000 izanen dira poltsikoko programa tolesgarriak. Bi euroan jarriko dituzte salgai astelehenetik aurrera: tonbolan, turismo bulegoetan eta liburu-dendetan.


Frantziak koarentenan jarriko ditu atzerritik heltzen direnak

Gainera, positibo ematen dutenek isolamenduan egon beharko dute 30 egunez. Frantziako Gobernuak beste bi hilabetez luzatu nahi du osasun alerta egoera.

Frantziak 14 eguneko koarentena ezarriko die atzerritik heltzen diren pertsona guztiei koronabirusaren zabalkundea ekiditeko, eta probetan positibo ematen dutenek 30 egun eman beharko dituzten isolamenduan.

Aurrerago zehaztuko dituzte arau hauek dekretu bidez, baina jada jasota daude larunbat honetan Frantziako Gobernuak aurkeztu duen lege proiektuan. Lege proiektu horretan, besteak beste, osasun alerta bi hilabetez luzatzea aurreikusten da, uztailaren 24ra arte, maiatzaren 11n deskonfinamentuari ekingo zaion bitartean.

"14 eguneko koarentena lurraldean sartzen den orori ezarriko zaio" -Korsika, departamenduak eta itsasoz bestaldeko lurraldeak barne- sintomarik izan ez arren, frantziarra edo atzerritarra izanda ere, azaldu du Olivier Veran Osasun ministroak prentsaurreko batean.

Probak egin eta positibo emanez gero, isolamenduan egon beharko dute pertsona horiek eta baldintzak Administrazioak ezarriko ditu, mediku txosten baten gainean.

Arauak betetzea onartzen ez dutenak, zetozen tokira itzuliko dituzte.

Askatasunen eta atxiloketen epaile batek ezarriko dituen kontrol bermeen pean egongo dela dispositiboa gaineratu du Veranek.


Kontzentraziorik ez

Gaurkoan ez da Hernaniko Preso eta Iheslarien aldeko kontzentraziorik izango, senideek pasatako abixuaren arabera. yy


Txapeldunak markagailuari buelta emanda garaitu gabeko taldea izaten jarraitzen du

Bizkaiko kopako irabazleak izan arren, Urduñako neskek Ibarsusira bidaiatu zuten partida irabazteko asmoz. Etxeko taldea markagailuan aurreratzea lortu zuen hamaikagarren minutuan, Ekiñek korner baten ondorioz bere atean gola sartu baitzuen.

Hala ere, gorritxoek ez zituzten besoak jaitsi, eta hainbat minutu geroago Maitanek berdinketaren gola gauzatu zuen, area kanpotik egindako jaurtiketa baten ostean.

Tierryk zuzentutako taldea baloiaz jabetu zen eta atsedenaldira joan aurretik Txitik atzelariak abiadura biziz atzean utzi eta gero, atezaina driblatu zuen eta markagailuko bigarren gola eskuratu.

Bigarren zatian partida apur bat berdindu zen nahiz eta gorritxoen aldetik arriskua iritsi. Dena Urduñakoek ez zituzten arazorik eduki eta markagailua 1-2 geratu zen.

Urduñak garaitu gabeko taldea izaten jarraitzen du Bizkaiko kopa bukatzeko partida bakarra geratzen denean.


Markak hautsiz amaitu da Euskal Encounter

15 herrialdetatik etorritako sei mila pertsona eta lau mila ordenagailutik gora 20 gigatako abiaduran. Horiek dira aurtengo edizioaren arraskaren adibide nagusiak.

Euskal Encounter Barakaldoko BECen amaitu da gaur. Azken jardunaldia bereziki mamitsua izan da, ekitaldi asko eta sari banaketa piloarekin. Izan ere, aurten kategoria asko izan dira lehian diseinu, animazio, jokoak, bideo sormena, musika, software libre eta modding bezalako esparruetan.

Ekitaldiko antolatzaileak pozik agertu dira balantzea egiterako orduan. Datuek ez dute zalantzarik erakusten: Guztira 6.000 pertsona bildu dira BECen 15 herrialde ezberdinetatik etorritakoak. Ordenagailuak 4 milatik gora izan dira eta konexio abiadura ere, oso kontutan hartzekoa: 20 giga.

Lehiaketetan, jokoetan eta tailerretan izandako parte-hartzea ere azpimarratzekoa da. Aurtengo nobedadeetariko batek, Opengune izeneko leku berezi berriak eta doanekoak ere jende asko erakarri du. Bertan hainbat stand eta konferentzia izan dira, Retromuseoarekin batera.

Bost aldiz San Mames

Logistikari dagokionez, datuak aipatzekoak dira. Encounterrak BECeko bi pabilioi okupatu ditu, 35.000 metro karratu baino gehiago, hau da, San Mames bezalako bost futbol zelai sartu zitezkeen bertan. Gainera, sarerako 120 kilometro kable erabili dira, 60 kilometro kable elektriko eta 10 kilometro zuntz optiko erabili dira.

Euskal Encounterren aparatu informatiko modernoenak dituzten zaleak biltzen direla azpimarratu du Sabino San Vicente antolakuntzako arduradunak. Ez hori bakarrik, askotan, aparatu horiek lehen aldiz erabiltzen dira mota honetako "party" batean.

Hori dela eta, konektibitatea eta bateragarritasunaren inguruan sortzen diren nobedade guzti horiek batu eta "probaleku" biltzea da Encounterrak duen erronka berria.


Bertsolaritza klaseak abian dira gure eskualdeko eskoletan

Iker Gorosterrazu dabil aurten Jauntsarasko eta Larraintzarko eskoletan bertsolaritza klaseak ematen. Egun Ero irratsaiora gonbidatu dugu klaseen nondik norakoak hobeki ezagutzeko.


Alpha Coral xedetik ateratzea eskatu dio Bizi!-k Societe Generale banketxeari

Bizi!-ko hiru kide kanguroz mozorroturik sartu dira Baionako Societe Generale banketxearen egoitza nagusian eta bumeran bat oparitu diote zuzendariari, banketxea Australian burutzen ari den Alpha Coral xedea bertan behera uztea eskatuz.

Bizi!-ko hiru kide Baionako Société Général Bankura sartu dira, gutun bat helaratzeko zuzendariari. / HITZA

Alpha Coral mehategi erraldoi bat da eta 30 urtez 18.000 milioi tona CO2 jaurtikiko ditu atmosferara, eragin zuzena ukanez negutegi efektuan. Ikatza garraiatzeko porturik handiena eginen dute bertan. Horregatik, Bizi!-k bumeran bat oparitu dio zuzendariari. Australiako arma bezala, ingurumenari egindako erasoa sortzailearen aurka bihurtzen dela jakinarazi dio Bizi!-k.

Bizi-k Société Générale-ri leporatzen dio proeiktua sustengatzea eta Alpha Coal “gelditu” daitekela dio “bertatik ateratzen” bada. Xede horretatik ateratzen ez bada, egunotan 1,8 tona jaurtikiko ditu Societe General banketxean.

Baionako Société Général bankuetxeko zuzendaria den Vaqui jaunak, Bizi!-ren “desmartxa ulertu” duen arren, “ezeztatzen du eta ez du bere gain hartzen Société Généralek publikoki adieraziko duela Alpha Coal proiektutik aterako dela laister”


Maritxu Kajoi 2016 eguneko argazkiak

Goizetik dotore irten dira kaleetara arrasatearrak, eta jai giroan murgiltzen hasi dira apurka-apurka. Kaleetan barrena ibili dira txikiteroen zaindariarekin prozesioan giro politean. Erraldoiek eta kilikiek ere parte hartu dute ohiko lore eskaintzan.


Uberaren premia dute

Gaur. Levanteren zelaian irabazi. eta goiko postuetara gerturatu nahi du Realak. Ondo ari da etxeko taldea.


Izen ematea

zabalik, Biterin

Maiatzaren 28an hasiko dira San Joanetako haurren aurreskuko entsaioak. Izena emateko epea zabalik dago, Biterin.


«Jendeak auzolanerako borondate haundia du eta hori garrantzitsua da»

• Joan den urteko maiatzeko udal hauteskundeetan Zubietan ez zen zerrendarik aurkeztu, ezta urrian egindako bigarren deialdian ere. Hirugarren aukera bat izan zuten abenduan, deialdi berezia izan zen hura.

• Zubietarrek herria gobernatzea nahiko luketen herritarrak aukeratu zituzten, eta horien artean zegoen Patxiku Mitxelena. Bigarren botatuena izan zen bera.

• Lehen ere alkate izandakoa da, eta orain ere bera da alkatea. Berarekin hitz egin dugu.

Zergatik ez du nahi inork alkate izan Zubietan?

Herri ttiki hauetan alkate izanda ez da etekinik ateratzen. Gauza gutti dago hemen, dirurik ez dago, eta kanpotik ekartzea gero eta zailagoa da.

Duela urte batzuk ere alkate izandakoa zara. Nolatan sartu zinen alkatetzan?

Aldi hartan, talde bezala aurkeztu ginen. Orduan ere ez nintzen lehenbizikoa atera, baina nire aurrekoek dimititu egin zuten eta orduan izendatu ninduten alkate. Kasu honetan, berriz, hainbeste bueltaren ondotik, herritarren boto gehien jaso genituenak bildu egin ginen eta azkenean ni atera nintzen alkate.

Zein dira herri ttikien arazorik haundienak?

Arazo asko daude. Gauza asko dago egiteko eta ez dago dirurik, eta Nafarroako Gobernuaren aldetik gero eta dirulaguntza ttikiagoak heldu dira. Nik uste dut hori dela hemen arazorik haundiena. Jendeak gauzak egiteko inondik deus heldu ez dela ikusita, ez du alkatetzarako aurkeztu nahi. Kanpotik gauza bat da eta kritikatzea erraza da, baina hemen barrenean sartuta oso bestelakoa da. Gauzak egiteko aukerak dauden ikusi beharra dago.

Dirurik ezean, auzolana garrantzitsua izanen da...

Ekonomikoki Zubieta ez dago hain gaizki, baina auzolana oso garrantzitsua da, gauza asko egiten dira ongi antolatuz gero. Hala eta honela ariko gara, baina jendeak horretarako borondate haundia du eta oraindik ere funtzionatzen du auzolanak. Orain pista batzuetan zementua botatzen ari gara. Herriko ehiztariekin bilkura bat egin genuen, eta eurek auzolanean zementua botako zutela esan zuten, eta horretan ari gara elkarlanean.

Zein betebehar ditu alkateak Zubietan?

Beti izaten da zerbait egiteko. Paperak sinatu behar direla edo... Baina herri ttiki hauetan ez dago horrenbesterako lanik. Erretiratua naiz, eta egun gehienetan etortzen saiatzen naiz Herriko Etxera, goizetan. Beste batzuetan ezin izaten dut etorri.

Zein dira urte honetarako buruan dituzuen proiekturik haundienak?

Ez dugu inbertsio haundirik aurreikusi. Oraindik sartu berriak gara eta datorren urtean pentsatuko dugu hobeki horretan. Abenduan sartu ginen, beranduegi... Halere, esan beharra dago, sartu ginenean gauzak ongi harrapatu genituela. Zinegotziak ez etorri arren, gu Herriko Etxera ailegatu aurretik alkatea etortzen zen, eta ez dago kexatzekorik.

Nola ikusten duzu Zubietaren etorkizuna?

Momentu honetan biztanleria goiti doa; azken urteotan pixka bat igotzen ari da. Gazte batzuk ezkondu eta honat etorri dira eta beste batzuk hemen gelditzen ari dira, eta hori oso seinale ona da.


Gutik Zura dokumentala Filmotekan

20:00etan eskainiko da Donostiako Zinemaldian estreinatu zen filma. Maria Jose Barriola proiektuaren zuzendariak eginen du aurkezpena.

Proiektu honen helburu nagusia basoa, egurra eta euskal gizartearen arteko harremanak eduki duen balorea sozializatzea da.

Lan honen sustatzailea eta zuzendariak, Maria Jose Barriolak pelikula aurkeztuko du.Euskal Herriko idiosinkrasia baso eta egurrean oinarritzen da. Dokumental honetan lehenalditik orainaldirako bidaia proposatzen digute, pertsona eta egurraren arteko harremana erakutsiz. Horretarako, aukeratutako bizi esperientzia eta mundu osoan ezagutzen diren adituen iritziak erabiliko dituzte, historia eta istorioen arteko konbinazio poliedrikoa eta iraganeko, gaur egungo eta etorkizuneko basoaren eta egurraren gako nagusiak erakusteko.

www.zura.eus


Mozorro sasoiak ez du etenik

HiriberriLarunbat-inauteriBihar ospatuko dute ihotea Hiriberrin. Eguerdian haurrendako jolasak iragarri dituzte. Txitera elkartea, beste behin ere, hiriberritarren bilgune izanen da, 15:00ak aldera mahaira eseriko baitira. Ederki bazkaldu eta gero, 18:00ak aldera inauteri segizioa, musika lagun, Hiriberrin barna ibiliko da. Ospakizuna mahaiaren inguruan bukatuko dute. IhabarFamilia protagonista duen ihoteaAitezarkoa, Landarra, Ninia eta Hartzak osatzen duten familia asteburuan bueltatuko da Ihabarrera. Igandean izanen da, baina ihote ospakizunak bihar goizean hasiko dira. Moxorroek etxez etxe puskak bilduko dituzte, ondoren Gure Kabiya elkartean bazkaria egiteko. Moxorroek, tripa beteta dutela, etxez etxeko errondari ekinen diote. Ibilbidean bakarren bat ere berotuko dute. Gauez, mozorrotuen herri afaria izanen da. Mahaiak bilduta, kontzeju etxeko sotoa dantzaleku bihurtuko da. Igandean herri bazkaria aurreikusia dago eta arratsaldean txokolatada. Iluntzearekin batera, ihoteetako protagonista den familia agertuko da karrikan. Aitezarko, haren emazte Landarra, haien Ninia (oihaletan bildutako egur puska bat, haurra bailitzan) eta hartza moxorroekin eta txistulariekin batera herrian barna kalejiran ibiliko dira. Familiaren azkena, betikoa, Aitezarko sutan erreko dute "gaiztoa delako", bitartean, Landarra negar batean dagoela. Segizioak bere ibilbidea despeditu eta gero guztiendako txistorra banatuko da. AltsasuOtsailak 20, Larunbata. Piñata. 12:30etik 15:00etara eguerdiko kontzertua Haize Berriak bandarekin Foruen plazan.18:00etan Dantzaldia Haize Berriak bandarekin plazan.18:00etatik 21:00etara Gaztetxokoko inauteri festa. Merienda, ping-pong, karaokea eta abar. Hippyz mozorrotu. 20:00etatik 22:00etara mozorro dantzaldia Nexo orkestrarekin.24:00etatik 03:00etara mozorro dantzaldia Nexo orkestrarekin.OlatzagutiaOtsailak 19, ostirala20:00etan Mari Arrokari harrera. Otsailak 20, larunbata9:30ean Etxez etxeko eskea, Haitiren alde.14:30ean Bazkaria Maisuenea gaztetxean. 18:30ean Herri-inauteria. Zamar haundien, zamar txikien eta nesken segizioa areto futboleko pistatik abiatuko da. Hurrengo larunbatean, hilak 27, hiri ihotearen txanda izanen da Olatzagutian.


BADATORRELA…!! !

Dakizuen bezala, eguraldi ona iritsi zaigu Arrasatera. Aste honetan ludotekatik irten eta eguzki izpiez gozatu dugu Azoka plazan.

Aurpegiak margotu ditugu, futbol partiduak ere antolatu ditugu, mahai jolasetan aritu gara eta sokasaltoan ere bai.

Oso pozik ibili gara guztiok elkarrekin jolasten. Ea hemendik eta kurtsoa amaitu arte eguzkiak kaleez gozatzen laguntzen digun!! !


Aldi baterako kontratuak eginen ditu udalak

Martxoaren 21ean egindako bilkuran aurtengo aurrekontua onartu zuen Olatzagutiko Udalak, Musika Eskolako Patronatuarenak ere hartzen dituena. Aurrekontua Bildukoen eta PSNko bi zinegotziren aldeko eta PSN eta PPko zinegotzi banaren abstentzioarekin. Aurrekontuetan aipagarria da langileria gastuetan izan de %13,72ko hazkundea, 661.710 eurotan geldituz. Udalaren asmoa da aldi baterako kontratazioak egitea. Batetik, oztopo arkitektonikoak kentzeko igeltsero bat eta peoi bat kontratatuko ditu. Eskolako sarreran arranpa bat eginen dute eta Olatzagutiko makina bat kaleetako espaloiak moldatuko dituzte. Bestetik, Nafarroako Gobernuko gizarte laguntzak jasotzen dituzten pertsonak kontratatzeko diru-sail bat zehaztu da. Gobernuaren diru-laguntza jasoz gero eginen lirateke kontratazio horiek. Azkenik, hiru hilabetez basolanak egiteko peoi bat ere kontratatuko du udalak. Inbertsioak %52,6 beheraHorren arrazoia Nafarroako Gobernuaren laguntzarik ez duela espero Olatzagutiko Udalak. Beraz, 113.370 euro aurreikusi ditu inbertsioetarako. Hainbat udal-azpiegituretan hobekuntza lanak eginen dira. Udalak aurten jaso duen laguntza bakarra hirigintza plan berria egiteko finantziazioa besterik ez da.Beste inbertsioak DiruaKirol zerbitzuak 121.000Festak 80.000Kultur jarduerak 39.000Argiteria publikoa 32.000 Erabilera publikoko azpiegituretarako 30.000Harrobien leherketen neurketa 30.000 Baso lanak 26.500Hirigintza plan berria 12.470Igerilekuetako hobekuntza lanak 10.000Kultur etxean hobekuntza lanak 6.000Jubilatu elkarteko berogailua 6.000Kultur etxeko berogailua egokitzea 3.000Musika eskolaren patronatua41.510 euroko aurrekontua izanen du. Haietatik 25.000 euro Olatzagutiko Udalak jarriko ditu (%60,22). Matrikulen bidez 12.000 euro eskuratuko dira (%28,9) eta Nafarroako Gobernuak musika ikasketetarako 4.500 euro emanen ditu soilik (%10,84). Enpresa publikoaOlatzagutiko Udalak kirol azpiegiturak kudeatuko dituen enpresa publikoa sortu du eta gaur egun hura merkataritza-erregistroan izena emateko tramiteak egiten ari da. Hura sortzeko 3.300 euro ekarpena egin du udalak. Hydra enpresak maiatza hasieran utziko du kudeaketa udalaren enpresaren esku. Horrek ez du eragozpenik sortuko martxan dauden jardueretan eta hila bukatu arte jarraituko dute.


Larraitz Ugarte kargutik kentzeko eskatu dio Markel Olanok Martin Garitanori

"Foru Aldundiaren bozeramaile Larraitz Ugartek hainbat adierazpen onartezin egin du eta, gainera, bere jarrera zuzendu ez eta, egunetik egunera, okerragoa da". Hala esan du Goiena telebistan Markel Olano EAJk Gipuzkoako Batzar Nagusietan duen bozeramaileak. Eta Larraitz Ugarte Foru Diputazioko bozeramailea kargutik kentzea eskatu dio ahaldun nagusiari, Martoin Garitanori.

Larraitz Ugarte: "Non daude falta diren 247 milioi euroak?"

Larraitz Ugartek aurreko foru gobernuari, Markel Olanok zuzentzen zuenari, leporatu dio Bidegin “247 milioiko desfasea” egon dela, Eibar-Gasteiz autobideari eta Donostiako bigarren ingurabideari, biak ere aurreko agintaldian egin zirenak, dagozkienak.

Lurraldeko autobideak zela finantzatuko dituzten kazetariek galdetu diotenean erantzun du hori Ugartek.

Horren aurrean, EAJk eskatu du Ugarte kargutik kentzea. “Foru Aldundiaren bozeramaileak bata bestearen atzetik egiten jarraitzen du eta, era berean, ausarkeriaz jokatzen ari da. Beste behin agerian utzi du Gipuzkoako Foru Aldundiaren bozeramaile izateko gaitasunik ez duela; beraz, Garitano jaunari Larraitz Ugarte kargutik kentzea eskatzen diogu” esan du Markel Olanok.

Eta zera gehitu du:

"Bere jarrera guztiz arduragabea da eta, halaber, ezagutza falta nabarmena du; izan ere, zenbait aurrekontu-sailen aldaketa salatu du, nahiz eta Bidegiko administrazio kontseiluaren oniritzia jasoa zuten. Gainera, bertan, alderdi politiko guztiak ordezkatuta zeuden, baita egun Bildu osatzen duten bi alderdiak ere. Adostasun horiei guztiei buruz herritar guztiei informazioa helarazi zitzaien".

Adierazpen horiek Goiena telebistako Magazinea-n egin ditu Markel Olanok.

Ekintza legalak

EAJ-PNVren batzarkide taldeak, bestalde, "presazko agerraldi eskaera egin du, Donostiako bigarren saihesbidearen eta AP-1 autobidearen aurrekontu sailen aldaketari buruz egindako adierazpenak argitzeko".

Honakoa jakin nahi dute: "aurrekontu-sail horien aldaketa salatu nahi duen ala aurreko gobernuari fondo publikoak bidegabe erabiltzea leporatzen dion; izan ere, hala bada, Larraitz Ugarteren kontrako ekintza legalak hartuko ditugula iragartzen dugu. Hori dela eta, EAJ-PNVren batzarkide taldeak presazko agerraldi eskaera egin du, egindako adierazpen larriak zehaztu ditzan!.

Babes eskaera

Bestalde, Batzar Nagusietako gaurko Mahaiaren bileran, EAJk egindako babes eskaerari baiezkoa eman dio. Horrenbestez, Batzar Nagusietako gobernu organo honek Diputatu Nagusiari idatziz eskatuko dio "erakunde honekiko errespetua izateko; izan ere, gure taldeak egindako galderari Mugikortasun eta Bide Azpiegituretako diputatuak eman dion erantzuna zoritxarrekoa izan baita".


Picassoren 'Emakume burua' margolana lapurtu dute Atenasen

Greziako Galeria Nazionalean zegoen 1940az geroztik; sei urte lehenago margotu zuen artistak

Atenasko Arte Galeria Nazionalak atzo arratsaldean artean ez zuen baieztaturik, baina To Vima agerkari greziarrak jakitera eman zuenez, Pablo Picassok 1934an margoturiko Emakume burua obra lapurtu zuten atzo.

Polizi iturrietan oinarrituta, hedabide greziarrek baieztatu dute museoan sartu zirela larrialdi ate bat bortxatuta, eta Picassoren obra lapurtu zutela. Picassorenaz gain, Piet Mondrianen (1872-1973) Errota eguzkitan ere atzeman omen zuten lapurrek; To Vima egunkariak dioenez, «pintore holandar oso ezagun» baten obra lapurtu dute. Beste zenbait agerkarik adierazi dutenez, beste artelan bat ere ostu zuten lapurrek, balio gutxiagokoa.

Pablo Picassok 1934an margotu zuen Emakume burua. Oihal gaineko olioa bat da, 56 zentimetro zabal eta 40 zentimetro luze, eta, itxura batean, margolariak berak 1939. urtean eman zion Atenasko museoari. Museo horrek XIX. eta XX. mendeetako arte greziarreko lanak erakusten ditu batez ere. Atzo, hain zuzen ere, Europako hainbat margolari ezagunen lanez osaturiko erakusketa itxi zuten; Duerer eta Rembrandten lanak ikus zitezkeen, besteak beste.


Anarkista eta probokatzaile

Apirilaren 19an ehun urte beteko zituenez, Marc Legasse (1918-1997) euskal anarkistaren aipamena egiteko aitzakia bada. Bere hurbilekoek irri egiten dute oraindik hura aipatu orduko.

Abertzale anarkistatzat zuen bere burua. “Pertsonaia oso kuriosoa zen”, Jean Claude Larronden erranetan; “batez ere libertarioa”, Emilio Lopez Adanen erranetan; eta “izpiritu librea”, Jakes Abeberriren arabera, “etengabe irakiten ari zena”. Antzerkiak eta liburuak idatzi zituen Marc Legassek, Aintzina eta Hordago aldizkariak sortu, Enbata aldizkarian eta Egin egunkarian kolaborazioak idatzi zituen, Bigarren Mundu Gerran borrokatu zen…

“Erromantizismo pixka bat bazen” pertsonaiaren inguruan, bere seme Periko Legassek kontatzen duenaz: “Erraten zuen xantza genuela sortu izana herri batean non borrokatu gaitezkeen faxismoaren kontra, zapalkuntzaren kontra, herri baten izenean, kultura baten izenan, euskararen izenean oroz gainetik”.

Familia burges batean sortua, Ziburuko arrantza enpresa handien jabegoa jaso zuen Marc Legassek oinordekotzan. Diru anitz irabazten zuen hortik, Lopez Adanek dionaz, “ez zuen gauza handirik egin behar lanerako, baina interes pertsonal eta intelektuala handia zeukan gauza askorekin”.

Kulturalki jantzia eta umorez josia, ipar Euskal Herriko abertzalerik ez zen garaietan bere ideia abertzaleak idazten zituen, izan liburuetan, liburuxketan edo lagunekin sortu zituen Aintzina eta Hordago aldizkarietan. “Irakurria zen. Jendeak ez zuen serio hartzen baina preziatua zen, bazituen bere jarraitzaileak”, oroitzen da Larronde.

Bere semeak, testuingurua kokatzeko, oroitarazten du Mundu Gerra aitzin ipar Euskal Herrira ihes egin zuten iheslarien artean Ramon de la Sota goi burgesiako ordezkaria izan zela, Bizkaiako diputazioko presidentea bera. Bere alaba Veronica de la Sotarekin ezkondu zen Marc Legasse, eta Biarritzen familiak zuen etxean, Etxe Ferdean, “abertzalegoan inplikatzen” hasi zen: “Okupazio garaian Etxe Ferdean egiten ziren Euskadi Buru Batzarraren bilkura batzuetan egon zen”. Eta hortik hasi zen ezagutzen Hego Euskal Herritik ihesi iritsi ziren nazionalista ezagunenak, Jose Antonio Agirre lehendakaria tartean.

Abertzale eta anarkista

1946ko frantziar konstituzioaz erreferenduma egin zelarik, kanpaina bat egin zuen Legassek abstentziora deituz. Bere inplikazio politikoa eta probokaziorako gustua gurutzatu ziren kanpaina hartan. Frantziak ez zuenez kontuan hartu berak idatzi eta Jean Etxeberri Aintxiart diputatuak Parisera eraman autonomia estatuto eskaera, dei egin zien euskal herritarrei “atzerritarren kontuetan ez sartzeko, Frantziako konstituzioak ez duelako zerikusirik euskal herritarrekin, ez parte hartu bozkan”, bere semeak oroitzen duenaz.

Gerora ere hauteskunde batzuetara aurkeztu zen, alderdi politikorik sekula sortu gabe, eta bere inguruko guztiek konfirmaturik, irabazi asmorik gabe. “Zinez sistematik kanpo zen, hauteskundeetara aurkezten zen baina erranez ez bozkatzea. Paradoxikoa zen, baina halakoa zen bera”, Abeberriren ustez. Kanpaina hark prefeta asaldatu eta presondegira igorri zuen egun batzuez, “lege zahar bat” zela medio, Periko Legassen erranetan.

Emilio Lopez Adanek oroitarazten du, hautagaitza desberdinak azaltzeko, Marc Legasse anarkista zela: “Anarkismoan bada, beti bezala, familia eta adar anitz. Marc ez zen klase borrokari eta langile sindikatuei lotu anarkista aktibista bat. Batez ere anarkista zen botereaz mesfidatzen zelako”. Ez zuen sekula ere irabazteko intentziorik ukan bere hurbilekoek adosten dutenaz. Jaun gabe eta legerik ez leloa asmatu zuen, hor ere erdi probokazioz bezala, jeltzaleen Jaun Goikoa eta lege zaharra leloari itzulia emanez.

Legasse idazle eta intelektuala zen, baina umorearen aipamena errepikatzen da bere ingurukoen lekukotza guztietan. Periko Legassek errefuxiatuen aldeko manifestaldi bat du gogoan, adibidez: “Hendaia zeharkatzen ari ginen, lelo abertzaleak baziren, eta turistak terrazetan zirelarik hitza hartu zuen megafonoan oihukatuz: ‘Franco hiltzailea, turistak konplizeak!'”. Turistak nota pagatu eta joaten ikusi zituela ere gogoan du, irri artean.

Ziburuko etxea aterpe

Garai desberdinak zeharkatu zituen idazleak. 70eko hamarkadan ezagutu zuen Emilio Lopez Adanek Marc Legasse pertsonalki, bere Ziburuko etxean. “Hiru estaia bazituen etxean, goian bera bizi zen, eta beheko biak utziak zizkien ETA militarrei eta ETA politiko-militarrei, bakoitzak estaia batean”, oroitzen duenaz. Eva Forest idazleari ere aterpea eman zion eta han idatzi zuen Operacion Ogro liburu ezaguna. Harroki dio Periko Legassek etxe hartan, nor ezagutu zuen: “Erraten ahal dut Carrero Blancoren hilketan parte hartu zuten sei autoreak ezagutu ditudala pertsonalki”.

Ezagutu zuten guztiek azpimarratzen dute “indibidualista” zela, eta Lopez Adanek zehazten du .”Norberaren askatasun indibiduala begiratzen zuen beste ororen gainetik. Zentzu horretan anarkista indibualista zen”. Bere iritzi artikuluak, Egin egunkarikoak edo Enbata aldizkarikoak, irakurriak zirela diote batzuek. “Ez zuen eragin handirik”, aldiz, Jakes Abeberriren ustez, “basamortuan predikatzen” zuela sinetsirik. Baina zehazten du abertzale mugimenduaren aitzindari izan zela: “Marc dudarik gabe argi izpi bat izan zen basamortu horren erdian, lehena izan zen erraten separatista zela”.

Interpretazio desberdinak izan daitezke, nola ez, Legassen ibilbidearen eraginaren inguruan. Lopez Adanek omentzen du bere lana: “Izan zuen nire ustez eragin bat, euskal erresistentzia mantentzeko eta politikoki, intelektualki eta moralki ere justifikatzeko. Hori ere lan militantea da”.

Luze jo daiteke Marc Legassen literatura ibilbideaz, euskaltzaletasunaz eta bestelakoetaz. Politikan ere gehiago barnatu daiteke jeltzaleekin ukan zuen harremanean, edo deserriko buruzagiei egin zizkien kritiketan. Bere semeak, azken hitzarekin, gaurkotasunera jauzi egin du: “Nahiko nukeen Euskal Elkargoaren sorrera ikus zezan. Oso oso mugatua da, baina Ipar Euskal Herriaren nortasunaren ezagupena ekarri du. Hasiera bat baizik ez da, baina nahiko nukeen ikus zezan”.


Zikuñagan Santo Tomas eguna ospatuko dute gaur

Zikuñaga auzoan txistorraren usaia eta berotasuna 11:00etatik aurrera hasiko dira dastatzen auzotarrak. Atzo gabonetako jaiotza eta apaingarriak jarri zituzten auzotik. Bestalde, aurreko larunbatean ospatutako mus txapelketaren garaileak Angel Pikabea eta Pepe Kaloka izan ziren. Finalean Nicolas Garcia eta Santiago Rada garaitu zituzten. Hirugarren geratu dira; Albertu Cuadrado eta Santi Fernández eta laugarren; Agustín Fernández eta Loli Gonzalez.


Jaunarena-Zabaleta, zuzenean, ETB1en eta eitb.com-en

Horrez gain, Laboral Kutxa-Asefa Estudiantes saskibaloi partida, Italiako Giroko 9. etapa eta Alaves-Tudelano futbol neurketa.

Euskal Telebistak kirol eskaintza bete-betea dakar gaur. 12:15ean ekingo diote, Endesa Ligako Laboral Kutxa-Asefa Estudiantes saskibaloi partidarekin. Asier Arangurenek gidatuko du emanaldia ETB1en eta eitb.com-en. Josean Aldalur izango du lagun komentarioetan eta Juan de la Vega elkarrizketak egiten.

15:00etan Italiako Giroko 9. etaparekin egingo dute bat. Sansepolcron hasi eta Florentzian amaituko den jardunaldiaren ingurukoak Fermin Aramendik eta Xabier Usabiagak ekarriko dizkigute ETB1 eta eitb.com bidez.

Txirrindularitza amaitzean, 17:15ean, Eibarko Astelena pilotalekuarekin egingo dute bat ETB1ek eta eitb.com-ek. Eskuz binakako Apezetxea-Peñagarikano / Ezkurdia-Larrinaga partidarekin hasiko da jaialdia. Ondoren, Buruz Buruko Txapelketako norgehiagoka izango da jokoan: Jaunarena-Zabaleta. Xabier Euzkitze, Joxan Tolosa eta Elena Azpeitia izango dira berriemaile.

Amaitzeko, 18:00etan Bigarren B Mailako futbol emanaldia osatuko dute ETBKn eta eitb.com-en. Alaves-Tudelano partida izango da ikusgai, Xabier Andueza, Juanan Larrañaga eta Joseba Urkiolaren eskutik.

Ohi denez, 19:30etik aurrera futbol jardunaldian gertatutako guztia aztertuko dute 'Gol Festa' saioan Mikel Olazabalek eta ETBko kirol kazetariek.


Sagarrak umotu egin dira, azkenik

Alfonso Etxegarai deportatu ohia sorterrira bueltatu da, Sao Tomen 33 urte eman ostean. Haren itzuleraz dokumentala ari dira egiten

Duela hamarkada bat plazaratu zen Sagarren denbora film dokumentala (2010), Alfonso Etxegarai eta haren bikotekide Kristian Etxaluzen bizipenak hizpide zituena. Etxegaraik 1978an utzi zuen jaioterria, Plentzia (Bizkaia), Ipar Euskal Herrian babesa bilatzeko; 1985ean Ekuadorrera estraditatu zuten, eta 1986an Ekuadortik Sao Tome eta Principeko Errepublikara bidali zuten. Han egon da geroztik, deportaturik, harik eta Euskal Herrira itzuli den arte.

Joan den igandean plazaratu zen albistea, Sortuk mezua hedatu zuenean sare sozialetan: «Sao Tomen jada ez dago euskal deportatu politikorik. 41 urteren ostean, etxera itzuli da Alfonso Etxegarai erbestetik. Ongi etorri! Bat gutxiago!».

Luzea eta korapilatsua izan da Etxegarairen ibilbidea sorterria utzi zuenetik. Ekuadorren zegoela, Espainiako Poliziak hura eta Anjel Aldana deportatua bahitu eta torturatu zituela salatu zuten —Aldana 2016an hil zen, Venezuelan—. Sao Tome uhartera bidali zutenetik, egoera irregularrean egon da Etxegarai: ez da inoiz epaitua edo zigortua izan, baina, hala ere, sorterritik 7.000 kilometrora bizitzera behartu dute. BERRIAri 2018an ETA desegitearen harira emandako elkarrizketan, Etxegaraik «bahiketa politikotzat» jo zuen bere egoera, eta iragarri zuen etxera itzultzeko izapideak hasiak zituela.

Azken hilabeteetan areagotu egin dira euskal deportatu eta iheslariek etxera itzultzeko egindako mugimenduak. Joan den uztailean, Iñaki Orueta iheslari donostiarra itzuli zen, atzerrian 40 urte eman ondoren. Abuztuan, berriz, berdin egin zuten Koldo Zurimendi eta Jose Arturo Cubillas deportatu ohiek; 35 eta 34 urte eman zituzten atzerrian, hurrenez hurren. Gaur egun, bederatzi euskal herritarrek jarraitzen dute deportaturik: hiru Kuban, bi Venezuelan, eta lau Cabo Verden.

Dokumentala, udaberrian

Alfonso Etxegarairen etxeratzearen albistearekin batera, Adabaki ekoiztetxeak iragarri du film dokumental bat egingo duela horren inguruan. Sagarren denbora dokumentala egin zuten zuzendariak, Josu Martinez eta Txaber Larreategi, hasi dira horretan lanean, eta abendu bitartean arituko dira filmatzen. Postprodukzio eta muntatze lanak egin ostean, espero dute pelikula datorren udaberrian egongo dela ikusgai.

Caminho longe (Bide luzea) izango da filmaren izenburua, eta, Larreategik esan duenez, «itzulera» baino gehiago «abiatze berri baten kronika» izango da: Etxegarai eta haren bikotekide Kristian Etxaluz jorratzen hasi diren bide berriaren kontakizuna. «Duela hamar urte aipatzen genuen sagarren denbora hori iritsi da azkenik», esan du Martinezek, eta nabarmendu du oraingo filma ez dela izango aurrekoaren bigarren partea, «harekin harremana izango badu ere».

Egitasmoa aurrera atera ahal izateko, dirua biltzeko kanpaina jarri dute abian Verkami plataforma digitalean. Kanpaina 40 egunez egongo da indarrean, eta parte hartzen dutenek aukera izango dute, besteak beste, Ruper Ordorikak filmerako grabatu duen abestia deskargatzeko.


Hitanoari buruz hitzaldia

Aitzol Udal Euskaltegiaren 29.urteurrenaren harira, Gazteak eta hitanoa hitzaldia emango dute, Gorosabeleko eraikuntzako lehen solairuan, 09:30ean. Tolosako ikastetxeetako bigarren batxilergoko gazteei zuzendua den arren, herritar guztiei irekia izango da. Hitanoaren inguruan azterketa sakona egin duen Ritxi Lizartza izango da hizlaria.


Sokamuturra Argazki Lehiaketaren inguruko liburua egiten ari da argazki elkartea

Karnabalak iristearekin batera, sokamuturraren inguruko argazki lehiaketa antolatzen du Azpeitiko Argazki Elkarteak (AAE), urtero. Elkarteko kideek zuri-beltzean hartzen dituzte sokamuturrak utzitako irudiak, eta aurkeztutako argazkietatik onenak saritzen dituzte. Orain, 1980tik 2017ra arteko ehunka irudi jasoko dituen liburua osatzen ari da AAE.

Imanol Eliasek jarri zuen martxan lehiaketa, eta 25 urtez hura antolatzen aritu ostean, 2004an pasatu zion lekukoa argazki elkarteari. Eliasen omenez, 2012an izena aldatu zioten lehiaketari, eta orduz geroztik Sokamuturra Argazki Lehiaketa Imanol Elias Saria deitzen da.

Azpeitiko sokamuturrak urteurren berezia ospatuko du 2018an.

(Argazkia: Aurtengo lehiaketan aurreneko saria jaso duen argazkia. Alberto Beloki)


Txoria zara

Pena eta damua daukat zu hobeto ez ezagutu izana, zurekin agurretik harago berba gehiago egin ez izana. Habia utzi behar izan zenuen eta urrunera eraman zintuen deserriaren haizeak lehenbizi, eta haizerik ere sartzen ez den ziega ilunera gero. Eta, gauzak zer diren, orduantxe, justu kaiolan zinen garaian, egin nuen nik Larrabetzun habia, jaiotzen eta hazten ikusi zintuen haritz mardul, zahar, bizian.

Baina egin ez denaren damua baino gauza tontoagorik ez dagoenez, zurekin berba egiteko aukera izango banu, ez nuke aukeratuko gazte zineneko garaia, ezta erbestera ihes egin zenuenekoa; ezta, hori ere ez, kartzelan zinenekoa. Denetan gura nukeen hitz aspertutxoa egin, zelan ez, baina une bat aukeratu beharko banu, bat bakarra, oraingoa aukeratuko nuke, guztiz libre hegaz dabilen txoria zareneko hau.

Abagunea banu, esango nizuke orain badakidala nolakoa zaren, zure Larrabetzuko herrikideek, Bilbiko auzokideek, zure lagunek, zure familiak… kontatu digutela, zelakoa zaren, ez genekienoi (eta zer esango dizut, ba, ez bada hortik datorrela aukera galdu izanaren pena). Esango nizuke Larrabetzu bete-bete egin zela urriaren 5ean, zapatu ilundian, hainbat herritarrek, auzolanean, antolatu zizuten omenaldi-ekitaldian. Esango nizuke itzela izan zela, ez zela inor falta izan, hor zirela, arrebak, ilobak... lagunak, herrikideak, auzokideak, militantzia-kideak… Eta kontatuko nizuke zapatu ilundi hartako bertso, kantu eta berbaldiak ahots urratuz eta negar-malkoz eman zirela, zu ezagutzen ez zintugunak ere guztiz hunkitzeraino. Eta kontatuko nizuke, hau gustatuko zaizu, hori baino lehenago, hain maitatua zenuen Itxinaren magalean deskantsu hartu zenuen egunetan, herritar piloa ibili zela zure bila, lotu barik, zeu topatu arte. Eta harro esango nizuke topatu ere herriak topatu zintuela, Larrabetzuko sinboloa den haritz barruko “bihotz” gorri hori baino handiagoa baita herritarren grina.

Eta, azkenik, lasaiago, neuk ere Mikel Etxabururen poesia hura errezitatuko nuke, betiko hegaldian lagun izan dezazun: «Egunero dator txoria / ziegako leihora, / zu zara orain txoria esatera, / niri jaten eman, / kantuan entzun, / niri kontuak kontatzera / ziegako leihora / egunero dator txoria / gogoraraztera, / zu zara orain txoria esatera».

Txoria zara, Josemi.


Beste gizon bat atxilotu dute Errenteriako bizilagunaren heriotzarekin lotuta

Gizona ertzain-etxera eraman eta aginte judizialaren esku utziko dute datozen orduotan.

Igandean Donostiako Gros auzoan erasoa jaso eta astelehenean ospitalean hil zen 61 urteko gizonaren kasuari lotuta, beste pertsona bat atxilotu du Donostiako Udaltzaingoak.

Udaltzaingoak jakinarazi duenez, Ertzaintzarekin batera astean zehar abiatutako ikerketari esker egin dute atxiloketa.

Gizona ertzain-etxera eraman eta aginte judizialaren esku utziko dute datozen orduotan.

Bestalde, Ertzaintzak beste gizon bat atxilotu zuen asteazkeneko kasuari lotuta. Ondoren, aske utzi zuten, epaileak hala aginduta.

Jose Luis Lancha 61 urteko errenteriarra astelehenean hil zen, erasoan eragin zizkioten zauri larrien ondorioz.


[Galeria] San Pedro, nola bestela, gaur are moreagoa

Borroka feministagatik, gaur, inoiz baino moreago izan da San Pedro. Eguerdian mobilizazioa egin dute bertan, goizean zehar emakumeek egin duten materiala baliatuz. Eguzkia ere atera da martxa behar bezala joan zedin. Aita Manuelek ere bat egin du emakumeen borrokarekin.

Honakoak, goizeko eta eguerdiko irudiak:


Silent Band Chaplin, musika eta zinea gaur Mari kalean

Musika Jaialdiaren barruan, Charles Chaplinen hiru film ikusi ahal izango dira gaur gauean (22:30ean) Mari kalean, Javier Perez de Azpeitia piano-jotzailearen zuzeneko musikarekin lagunduta. Kontea, Charlot mailegu-emaile eta Charlot patinaren heroia dira eskainiko diren hiru filmak. Azken horren zati bat ikus dezakezue bideoan.


Ama, izeba eta amonek planto egin dute Aitor Ikastolan: “Gaur ez goaz haurren bila!”

Argazkia: Iñaki Agirre

Aitor Ikastolako ikasleen ama, izeba eta amonak ikastetxe parean bildu dira gaur martxoak 8ko greba deialdiarekin bat eginez. Eva Martinezen arabera, “emakumeok egiten dugun zaintza lana ez da behar bezain beste ikusten”. Bera eta ikastolako beste ama batzuk aurreko astean bildu ziren gaurko mobilizazioetara begira antolatu eta “haurren zaintzan emakumeek bizi duten errealitatea ikustarazteko”.

Emakumeek greba egin ahal izateko modu komunitarioan antolatu dira Egian. Gizonezkoak izan dira haurrak ikastolara eraman eta bertatik jasotzeaz arduratu direnak. Ikastetxeko jantokiak gutxieneko zerbitzuak eskaini ez dituenez, Aitor ikastolako, Arrano kultur elkarteko eta Antxeta aisialdi taldeko gizonezkoek haurrak Tabakalerara eraman dituzte ere bazkaltzera.

Jangela zerbitzuaren greba dela eta, Aitor ikastolako, Arrano kultur elkarteko eta Antxeta aisialdi taldeko gizonezkoek ikastolako umeak Tabakalerara eraman dituzte bazkaltzera @irutxulo @DFeministak #M8planto pic.twitter.com/iriR2tLyxS— Iñaki Agirre (@ikiagirre) March 8, 2018


#M26 | Maximo Moreno parkea eraberritzea proposatzen du Galdakao Bizirik-Ezker Anitzak

Maiatzaren 26ko udal hauteskundeetan batera aurkeztuko dira Galdakao Irabazi, Ezker Anitza eta Galdakao Orain alderdietako ordezkariak. Alderdiak Galdakao Bizirik-Ezker Anitza izena izango du eta zerrendaburu izango du Luis Angel Sanchez de Lachina.

Hauteskunde-programa zazpi ardatzetan banatu dute: dietak eta soldatak murrizteko neurriak; neurri sozialak; jasangarritasun neurriak; mugikortasun neurriak; auzoetan irisgarritasuna hobetzeko neurriak; hezkuntza; eta kirola eta kultura.

Galdakao Bizirik-Ezker Anitza alderdiaren programatik nabarmentzekoak dira: herritarrek proposamenak egiteko buzoiak auzoetan jartzea, Maximo Moreno parkea eraberritzea, Euskaltegietako eta Musika Eskolako ikasleentzat mugikortasun bekak eskaintzea, eskolako materiala erosteko diru-laguntzak ematea, puntu beltzen azterketa eguneratzea, migranteentzako harreta bulegoa jartzea, bidegorri sarea hobetzea edota Galdakaoko musika taldeentzako entsegu lokalak erraztea.

Mugikortasun neurrien artean, Galdakao Bizirik-Ezker Anitzak Metroaren 5. Linea berreskuratu nahi du, eta bitartean lanzadera Etxebarrira heltzea proposatzen du. Gainera, auzoen arteko herri autobusa jarri nahi du alderdi ezkertiarrak.

Irisgarritasuna hobetzeko arrapala mekanikoak Elexalden eta Olabarrietan instalatzeko azterketak egitea da euren asmoa. Era berean, Gorosibain aparkalekuak eraikitzea, hiri-altzariak hobetzea eta zebra-bideak irisgarriagoak egitea ere bilatuko du Galdakao Bizirik-Ezker Anitza alderdiak.


Berbenen heriotza, eta munduan elebitasuna

50 urte ditut eta ondo gogoratzen dut nire nerabezaroa eta haurtzaroa.

Gaur egun, askoz ere gazte gutxiago dago, zorionez, jaiotza-tasa aspaldi jaitsi zen-eta antisorgailuen zioz.

Ekologiak eskertuko du populua jaistea.

Baina gauza asko aldatu dira. Ni umea nintzenean hasi ziren agertzen kalitatezko lehen disko-jogailuak.

Jendeak ez zuen abusatzen musika artifizialez. Telebistak ez zuen emititzen ez gauez, ezta egunez ere. Oso kate gutxi zegoen, bi.

Herriko, auzoetako, eta abarretako jaiak bestelakoak ziren.

Lehen, orain bezala, gauetan herriko plazetan berbenak zeuden.

Musika herrikoia, lehen eta orain, benetan berbenetan egiten da. Jatorra eta alaia.

Ni nerabea nintzenean, herriko plazak berbena orduetan jendez gainezka zeuden, hara joaten ginen ligatzera.

Gaur egun herriko plazara berbena dagoenean arimarik ere ez da joaten, arimarik ere ez. Musika herrikoi eta jatorra ortziak irensten du.

Eskuekin zenbatu daitezke dantzariak, plaza handia izan arren.

Jendea aseta dago musikarekin.

Disko konpaktuak leku guztietan daude.

Asko galdu du jaiak, eta ez da bakarrik gazteak gutxi direlako.

Nik astekarietan eta egunkarietan orain dela 23 urtetik hona askotan idatzi dut telebistaren, irratiaren, disko konpaktuen eta kaseteen aurka, debekatu egin behar direla esanez, herria aktibatzeko, gizatasunik gabeko soinu artifiziala kaltegarria delako.

Horrela bakarrik alaituko eta jatortuko ditugu herrietako eta auzoetako jaiak eta lasaiago bizi izango gara.

Kutsadura elektroniko horiek gabe.

Amen, zu hor eta ni hemen.

Bestetik, eta gaia aldatuta, elebitasuna daukagu.

Hori da ideala, mundua elebidun izan dadila. Herri bakoitzean bertako hizkuntza, eta bigarrena, eskolan ikasia ingelesa denok –esperantoa, neutroa, utopia eginezina da–.

Euskal Herrian ere bai, jakin beharko genuke denok euskara eta ingelesa, Madrilen gaztetxoek gaztelera eta ingelesa dakiten moduan.

Horretarako, estatu bat behar dugu, erabakitzeko eskubidea gauzatuz.

Konstituzioaren hirugarren artikulua aldatu egin behar da, nahi eta nahi ez; behartzen du gaztelera jakitera, eta hori ez dago ondo.

Euskadin gaztelera soil-soilik eskubide izan behar da, Katalunian ere bai. Hots, sortzen baditugu umeak gaztelerarik ez dakitenak, guztiz legala izan behar du.

Sortu behar dugu eskola eredu berria, non gaztelerarik ez den emango. Emango da euskara asko, eta ingeles ordu gehiago.

Gurasoek nahita eskola eredu horretan sartuko dituzte umeak, gaztelera gorrotatzen dugulako.

Ondo esan zuen Txillardegik (Bat aldizkaria, 18. zenbakia, 1996): "Hizkuntzen etorkizuna, bestela esanda, elebitasunean eta hiztun elebidunen aukera libroan uztea, hizkuntza nagusiaren glotofagia bedeinkatzea besterik ez da". Hau da, ahaztu egin behar dugu gaztelera, umeei erakutsi ez. Ingelesa menperatu behar dugu munduan ibiltzeko, eta Euskadin euskara.

----------

Jon Otero Uribarren

Arrasate


Indarkeria sexista gaitzetsi dute ehunka lagunek Bilbon

Astelehen goizaldean eraso sexista bat izan zen, eta hori salatzeko, elkarretaratzea egin dute Bilboko Konpartsek deituta, Arriagan.

Bilboko konpartsek antolatuta, elkarretaratzea egin dute gaur ehunka lagunek, Arriagan, 18:00etan. Eraso sexistarik ez! leloarekin egin dute protesta.

Astelehen goizaldean emakume bat lurrera bota eta jo egin zuen gizon batek, Konpartsek salatutakoaren arabera. Inguruan ziren pertsonen artean gelditu zuten gizonezkoa, atxilotu zuten arte.

Jaiek seguruak eta erasoetatik askeak izan behar dutela aldarrikatu dute konpartsek, bat eginda: "Jai gunean ez da onartuko edozein motatako matxismo, sexismo, homofobia, lesbofobia eta arrazakeria jokaerarik".

Emakumeek jaiez eta espazio publikoaz gozatzeko eskubidea dutela ere nabarmendu dute, "inork gogaitu barik".

Larunbat arratsaldean, berriz, Ertzaintzak 24 urteko gizon bat atxilotu zuen. Bilboko Casilda parkean emakume bati sexu ukituak egitea leporatu diote.


Euskarazko transkripzio eta azpititulatze zerbitzua: Aditu.eus

Komunikazio eta eduki digitalak gero eta gehiago ikus-entzunezkoak diren eta ordenagailuekiko elkarrekintza gero eta gehiago hizketa bidez egiten dugun garaiotan, hizketa-ezagutzako teknologia gero eta garrantzitsuagoa bihurtzen ari da. Izan ere, teknologia hori da Youtube-ko bideoen azpititulu automatikoak sortzen dituena eta Alexa bezalako bozgorailu adimendunek esaten dieguna ulertzea ahalbidetzen duena. Aipatutako adibide horietako batek ere ez du euskaraz funtzionatzen. Baina behintzat aurrerantzean bideo bat azpititulatu nahi duen sortzaile euskaldunak edo euskarazko hizketa bidezko interakziodun gailu bat egin nahi duen enpresak badu nora jo. Izan ere, Elhuyar Fundazioan abian jarri dugu Aditu.eus, hizketa-ezagutzako teknologia baliatuz ikus-entzunezkoak azpititulatzeko edota mikrofonoari esaten dioguna zuzenean transkribatzeko online zerbitzua, euskaraz dakiena.

Aditu.eus, euskarazko hizketa-ezagutza zerbitzua

Aditu.eus zerbitzua baliatu ahal izateko, gure nabigatzailean https://aditu.eus/ helbidera joan eta bertan kontu bat ireki besterik ez dugu egin behar. Adituk euskarazko hizketa ezagutzen du, eta baita gaztelaniazkoa ere; azken finean egungo testuinguru elebidun diglosikoan euskal gizarteak eta bertako erakunde eta eragileek balia dezaten beharrezkoa ikusi dugu gutxienez bi hizkuntza horiekin ibiltzea.

Hala, euskaraz zein gaztelaniaz dagoen audio edo bideo fitxategi bat eman diezaiokegu (edo audio edo bideo bat daukan onlineko esteka bat ere bai, hala nola, EITB Nahieran, Youtube, Facebook edo Instagrameko esteka bat), eta bertan esaten dena idatziz emango digu Adituk, hiru formatutan: transkripzioa testu hutsean, azpitituluen fitxategia (SRT edo VTT formatuetan) eta transkripzioa hitz bakoitzaren denbora-markekin (bideoen gaineko bilaketan hitz bat esan den segundo zehatza jakitea ahalbidetzeko, adibidez). Jaitsi aurretik, azpitituluak editatu daitezke eskaintzen den interfazearen bidez.

Horrez gain, ordenagailuaren edo telefonoaren mikrofonoari esaten dioguna zuzenean eta aldiberean transkribatu ere egiten digu Adituk.

Aplikazio ugari, eta neurrirako soluzioak ere bai

Aditu web zerbitzua zuzenean baliatu daiteke hainbat erabilerarako. Ikus-entzunezkoen ekoiztetxeek dokumental eta saioak edo komunikazio-enpresek bideo korporatiboak, hitzaldiak edo ikastaroak azpititulatzeko balia dezakete, hedabideek eta kazetariek elkarrizketen grabazioak transkribatu ditzakete, administrazio publikoek udalbatzar edo bestelako bileren aktak jaso, ordenagailuan testuak idatz ditzakegu tekleatu beharrean hizketa baliatuta…

Horrez gain, enpresek edo erakundeek transkribatzailea edo azpititulazioa euren laneko fluxuan, aplikazioan, CMSan… integratu ahal izango dute eskaintzen den APIaren bidez. Aldibereko transkribatzaileak ere eskaintzen du APIa, zeinari audio seinalea bidaltzen joango garen eta berak ezagututako hitz eta esaldiak itzuliko dizkigun. Hau baliatuta, hitzaldiak, udal saio publikoak edo bestelako ekitaldiak zuzenean azpititulatu daitezke, edo hizketaz gidatutako makinak, domotika-sistemak, elkarrizketa-agenteak, laguntzaile birtualak, bozgorailu adimendunak, dei-zentroak eta antzekoak eraiki ere bai. Transkripzio-zerbitzua bezeroarenean ere instalatu daiteke behar izanez gero.

Hasiera besterik ez

Aditu.eus-ek ematen dituen aukerak eta irekitzen dituen ateak ugariak dira, eta mugarria da euskararentzat. Hala ere, ez dago dena eginda, hau hasiera besterik ez da.

Aditu.eus-ek ematen dituen aukerak eta irekitzen dituen ateak ugariak dira, eta mugarria da euskararentzat. Click To Tweet

Aditu.eus-ek ematen dituen aukerak eta irekitzen dituen ateak ugariak dira, eta mugarria da euskararentzat.

Izan ere, Adituren transkripzioaren kalitatea edo asmatze-tasa orokorrean ona eta oso baliagarria bada ere, aldakorra da hainbat faktoreren arabera: audio-grabazioaren kalitatea, mikrofonoen kalitatea, oihartzuna, zarata edo musika altua dagoen atzetik, hizketa-mota, erregistroa, hizkuntza estandarrean edo aldaera batean den, bolumena, abiadura… Hobekien dabilen kasuetan (hitzaldiak, udalbatzarrak, albistegiak, dokumentalak, erreportajeak… zeintzuk normalean mikrofono onekin, irakurrita, euskara batuan… egiten diren), % 95etik gorakoa izan daiteke asmatze-tasa. Aldiz, okerrago dabil euskalkietan (eta euskalkiaren arabera ere ez da berdina), elkarrizketa espontaneo eta informaletan, filmetan… Horrez gain, emaitzak beti okerxeagoak dira aldibereko transkripzioaren kasuan. Aditu hobetzen jarraitu behar dugu, ezagutza hobeto egin dezan elkarrizketa informalekin, audio kalitate txarrarekin, euskalkiekin, filmekin… edo, zergatik ez, bertsoekin.

Bestalde, gorago aipatu ditugun integrazioak (CMSetan, aplikazioetan, sektore ezberdinetan erabiltzen diren softwareetan, makinetan, domotika-sistemetan, laguntzaile birtualetan, bozgorailu adimendunetan…) egiten joan beharko dugu, euskarazko hizketa bidezko zerbitzuak azken erabiltzailera iritsi daitezen. Gainera, Adituren hizketa-ezagutza Elhuyarren eta euskararentzat lantzen ditugun beste hizkuntza- eta hizketa-teknologiekin konbinatuz gero (itzulpen automatikoa, txatbot-ak, hizketaren sintesia edo sorkuntza…), zabaltzen diren aukerak ikaragarriak dira. Euskarak mundu digitalean izango duen etorkizunarekiko itxaropentsu (optimismo inozorik gabe, baina behintzat itxaropentsu) izateko beste motibo bat da Aditu.


Euskal presoen eskubideen aldeko elkarretaratzea 20:00etan Mikel Laboa plazan

Euskal presoen eskubideen aldeko azken ostiraleko elkarretaratzeak Euskal Herriko plazetara itzuliko dira gaur, covid19-aren ondorioz izan den hiru hilabeteko etenaldiaren ostean. Baita Usurbilera ere. Baina kontuan izan; beharrezko segurtasun neurriekin parte hartu ahalko da iluntzeko 20:00etan Mikel Laboa plazan hasiko den mobilizazioan.

Covid19-ak kaleko bizitza guztiz eten zuenetik Usurbilgo plazan deitu den lehen hitzordua dugu maiatzeko azken ostiral honetakoa, hilaren 29koa. Usurbilen Nahi Ditugu bilguneak euskal presoen eskubideen aldeko elkarretaratzea deitu du 20:00etan Mikel Laboa plazan. Euskal Herriko gainerako herrietan ere mobilizatzeko deialdia egin da gaurko.

Aipatu moduan, euskal presoen eskubideen aldeko azken ostiraleko elkarretaratzeak Euskal Herriko plazetara itzuliko dira maiatzaren 29an. Egun bizi dugun osasun krisialdira egokituta noski. “Pandemia egoerak hala behartuta, oraindik ez dira era normalizatuan egingo”, gogorarazi dute Usurbilen Nahi Ditugu bilgunetik.

Hitzordua ohikoa izango da; ostiral honetan (hilak 29) arratsaldeko 20:00etan Mikel Laboa plazan. Mobilizazio honetan parte hartu asmo dutenei ordea, maskarak erabili eta bi metroko segurtasun tartea errespetatzea eskatzen diete deitzaileek. “Denon osasuna lehenesteko arduraz eta zuhurtziaz jokatu behar dugula uste dugu”.

11 urte espetxean

Euskal presoen etxeratzea exijituko da ostiral honetako mobilizazioetan. Usurbilen, modu berezian, espetxealdiaren hiru laurdenak beteak izan eta jada aske behar zuten arren, Olatz Lasagabaster eta Patxi Uranga presoen kaleratzea eskatuko da.

Madrilgo Aranjuezeko espetxean segitzen dute. Urtarrilean bereizi zuten alaba Xuarengandik ehunka kilometrotara dira, Covid19-aren eraginez bisitarik gabe izan dira hilabeteotan. Haurdun den Olatz, erietxera analisi bat egitera eraman eta 14 eguneko berrogeialdian izan dute. Saihestu zitekeen isolamenduan, aspaldi etxean behar baitzuten Patxik eta Olatzek. Ekainean 11 urte beteko dituzte espetxean, egun 2021eko ekainerako dute irteera data. Testuinguru honetan, 41 urte bete zituen Olatzek maiatzaren 24an. Zenbait zorion eta elkartasun mezu helarazi zizkieten bere ama Mari Karmen Anza eta alaba Xuari, bizi diren inguruan. Olatzi eta Patxiri idazteko helbideok dituzue:

Olatz Lasagabaster Anza

Centro Penitenciario Madrid VI

Módulo F2 Carretera N-400, km. 28

28.300 Aranjuez (Madrid)

Patxi Uranga Salbide

Centro Penitenciario Madrid VI

Módulo 1 Carretera N-400, km. 28

28.300 Aranjuez (Madrid)